“Afei De Manya Ahotɔ a Edi Mũ.” | Bible Tumi Sesa Nnipa\nƆwɛn-Aban | January 2013\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hausa Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lingala Lithuanian Luo Malagasy Maltese Myanmar Ndebele Ndonga Ngabere Norwegian Nzema Oromo Pangasinan Papiamento (Aruba) Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Venda Vietnamese Wolaita Xhosa Yoruba Zulu\n“Afei De Manya Ahotɔ a Edi Mũ.”\nBrian Hewitt anom asɛm\nAFE A WƆWOO NO: 1981\nƆMAN A OFI MU: UNITED STATES\nTEBEA A NA ƆWOM: ƆBA HOHWINI\nME KAN ASETENA:\nWɔwoo me wɔ West Virginia, U.S.A. atifi fam kurow a wɔfrɛ no Moundsville, na na ɛyɛ kurow a emu dwo wɔ Ohio Asubɔnten no ho. Ná yɛyɛ mmofra baanan, na me na na meto so abien. Ná yɛn mu baasa yɛ mmarima, enti na yɛn fie hɔ yɛ hyew. Yɛn maame ne yɛn papa de, na wɔyɛ anokwafo nsiyɛfo a wodwen nnipa ho. Ná yɛnyɛ asikafo de, nanso na nea yebedi mmɔ yɛn. Me papa ne me maame yɛ Yehowa Adansefo, na yɛn mmofraase pɛɛ na wɔbɔɔ wɔn ho mmɔden de Bible afotusɛm duaa yɛn mu.\nNe nyinaa akyi no, bere a meredu mpanyin mu no, me koma fii nea wɔakyerɛkyerɛ me no ho nkakrankakra. Mibenyaa adwene sɛ Bible afotusɛm a mede bɛbɔ me bra koraa, gyama mfaso nni so. Metee nka sɛ, sɛ meyɛ nea me ho bɛtɔ me a, ɛno na ɛbɛma m’ani agye ankasa. Ankyɛ na migyaee Kristofo nhyiam kɔ. Me nuanom baanu nso tew atua te sɛ me ara. Yɛn awofo yɛɛ biara sɛ wɔbɛboa yɛn, nanso ankosi hwee.\nNá minnim sɛ sɛɛ nea mibuu no sɛ ahotɔ no bɛma mede nneɛma bi akyekyere me ho mmom. Da bi a mifi sukuu rekɔ fie no, m’adamfo bi maa me sigaret ma migye nomee. Efi saa da no, mifii ase yɛɛ nneɛma foforo pii de sɛee me ho. Eduu baabi no, mede nnubɔne ne nsã yɛɛ m’aduan, na ɔbrasɛe sɔɔ me dɛ mu. Akyiri yi mifii ase nom nnubɔne a ano yɛ den maa ɛyɛɛ kakra no, na ɛde me ayɛ akoa ma sɛ mannya bi a mintumi ntena. Medɔɔ nnubɔne mu asukɔ araa ma afei de na metɔn nnubɔne no bi sɛnea ɛbɛyɛ a menya bi anom daa.\nMebɔɔ mmɔden paa sɛ mebu m’ani agu nea me tiboa reka kyerɛ me no so, nanso daa na ɛkae me sɛ ɔbra a merebɔ no nye. Ne nyinaa mu no, na mete nka sɛ baabi a madu no de, aka akyi dodo sɛ mɛsesa. Sɛ mekɔ apontow ne danse ase a nnipa pii wɔ hɔ mpo a, mete nka sɛ mayɛ ankonam. Ɛtɔ da bi na sɛ mehwɛ sɛnea m’awofo ho twa na wɔyɛ nnipa pa no a, na ɛyɛ me nwonwa sɛ masɛe adu akyiri saa.\nSƐNEA BIBLE NO SESAA M’ASETENA:\nMe ara de, na mapa abaw, nanso na afoforo mpaa abaw. Afe 2000 mu no, m’awofo too nsa frɛɛ me sɛ memmra Yehowa Adansefo ɔmantam nhyiam no bi. Metwetwee me ho nanso mekɔe. Ade biako a ɛyɛɛ me nwonwa ne sɛ me nuanom baanu a na wɔn nso asorosorow no kɔɔ bi.\nMewɔ nhyiam no ase no, mekaee sɛ afe a etwaam no, mebaa danse bi wɔ baabi a nhyiam no rekɔ so no. Mede nhyiam no toto ho a, mihu sɛ ɛyɛ soronko koraa, enti ɛkaa me koma. Bere a mekɔɔ danse wɔ hɔ no, na wura atwa yɛn ho ahyia, na na sigaret wusiw ayɛ hɔ kumɔnn. Wɔn a wɔkɔɔ danse no bi no, na wɔn mu dodow no ara yɛ basabasa na na nnwom a wɔbɔ no nso nyɛ papa. Nanso nhyiam no ase de, na obiara ani agye; ɛwom sɛ na mihuu ebinom akyɛ paa de, nanso wogyee me awaawaa atuu. Ná ɛhɔ tew kama, na na asɛm a wɔreka no nso ma awerɛkyekye. Bere a mihuu sɛnea Bible mu nokware ama me koma atɔ me yam no, na minhu nea enti koraa a migyaee akyiri di!—Yesaia 48:17, 18.\n“Bible hyɛɛ me den ma migyaee nnubɔne tɔn na migyaee ne nom nso, na ɛma mebɔɔ ɔbrapa”\nYewiee nhyiam no ara na meyɛɛ m’adwene sɛ mɛsan aba Kristofo asafo no mu bio. Me nuanom nso, nneɛma a wohui wɔ nhyiam no ase nti, wɔyɛɛ wɔn adwene sɛ wɔn nso wɔbɛsan aba asafo no mu bio. Yɛn baasa nyinaa penee so ma wɔne yɛn mu biara yɛɛ Bible adesua.\nBible mu asɛm bi a epusuw me paa ne Yakobo 4:8. Ɛhɔ asɛm ne sɛ: “Mommɛn Onyankopɔn na ɔbɛbɛn mo.” Mihui sɛ, sɛ mepɛ sɛ mebɛn Onyankopɔn a, gye sɛ migyae ɔbrabɔne no. Nneɛma a na ɛsɛ sɛ meyɛ no bi ne sɛ megyae sigaretnom na magyae nnubɔne ne nsanom nso.—2 Korintofo 7:1.\nMe ne me nnamfo dedaw no nyinaa tetew mu na mefaa nnamfo foforo a wɔsom Yehowa. Asafo mu panyin a ɔne me suaa Bible no boaa me pii. Ná ɔtaa frɛ me telefon so, na na ɔtaa ba me fie nso bɛsra me. Besi nnɛ nyinaa ɔka me nnamfo paa ho.\nAfe 2001 osutɔbere mu no, mebɔɔ asu de kyerɛe sɛ mahyira me ho so ama Onyankopɔn, na me nuanom baanu no nso bɔɔ asu. Bere a yɛn abusua no nyinaa san ka boom wɔ Yehowa som mu no, anigye a m’awofo ne me nua barima kumaa a wamfi asafo no mu nyae de, ɛnyɛ asɛm ketewa.\nNá midwen sɛ Bible mmara kyekyere yɛn dodo, nanso seesei de, mibu no sɛ ahobammɔ a ɛkyɛn biribiara. Bible hyɛɛ me den ma migyaee nnubɔne tɔn na migyaee ne nom nso, na ɛma mebɔɔ ɔbrapa.\nSeesei m’ani agye sɛ mabɛka Yehowa asomfo a wɔwɔ wiase nyinaa ho. Wɔyɛ nnipa a wɔdodɔ wɔn ho paa, na wɔde biakoyɛ resom Onyankopɔn. (Yohane 13:34, 35) Manya nhyira kɛse bi afi saa kuw no mu. Saa nhyira no ne me yere Adrianne, ɔbea a mepɛ n’asɛm na medɔ no. Me ne no aka abom resom yɛn Bɔfo no, na ɛma yɛn ani gye pii.\nSeesei menyɛ nea me ara mepɛ bio; mmom no, matu me ho ama de me bere nyinaa ka asɛmpa no kyerɛ nkurɔfo, na mekyerɛkyerɛ wɔn sɛnea wɔn nso wɔde Onyankopɔn Asɛm bɛbɔ wɔn bra. Saa adwuma yi ama manya anigye paa. Metumi de ahotoso paa aka sɛ Bible na ɛsesaa m’asetena. Afei de, manya ahotɔ a edi mũ.\n“Afei De Manya Ahotɔ a Edi Mũ”\nEyi Kɔ Ma Akenkanfo\nASƐM A ƐDA SO Wiase Awiei—Ɛsɛ sɛ Wusuro Anaa?\nBƐN ONYANKOPƆN “Woayi No Adi Akyerɛ Nkokoaa”\nBIBLE TUMI SESA NNIPA “Afei De Manya Ahotɔ a Edi Mũ.”\nSUASUA WƆN GYIDI “Ɛwom sɛ Wawu De, Nanso Ɔda so Kasa”\nText Baabi a wubetumi atwe nneɛma akenkan ƆWƐN-ABAN January 2013 | Wiase Awiei—Ɛsɛ sɛ Wusuro Anaa?\nJanuary 2013 | Wiase Awiei—Ɛsɛ sɛ Wusuro Anaa?\nƆWƐN-ABAN January 2013 | Wiase Awiei—Ɛsɛ sɛ Wusuro Anaa?


Romans 5 NIV – Romafoɔ 5 ASCB | Biblica\nRomans 5 NIV – Romafoɔ 5 ASCB\nAsomdwoeɛ Ne Anigyeɛ\n1Afei a ɛnam gyidie so ama Onyankopɔn abu yɛn bem no, yɛnam Awurade Yesu Kristo so anya Onyankopɔn asomdwoeɛ. 2Ɔnam gyidie so de yɛn aba Onyankopɔn adom a yɛte mu seesei no mu. Yɛn ani gye wɔ anidasoɔ mu sɛ yɛbɛnya Onyankopɔn anim animuonyam. 3Afei, yɛn haw mu nso, yɛn ani gye, ɛfiri sɛ, yɛnim sɛ ɔhaw de boasetɔ ba, 4na boasetɔ de osuahunu ba, ɛnna osuahunu de anidasoɔ ba. 5Saa anidasoɔ yi renni yɛn hwammɔ, ɛfiri sɛ, Onyankopɔn nam Honhom Kronkron a ɛyɛ nʼakyɛdeɛ a ɔde ama yɛn no so ahwie ne dɔ agu yɛn akoma mu.\n6Ɛberɛ a ɛsɛ mu, ɛberɛ a yɛyɛ mmerɛ no, Kristo wu maa amumuyɛfoɔ. 7Na ɛbɛyɛ den sɛ obi bɛwu ama deɛ ɔyɛ onipa tenenee mpo, na deɛ ɔyɛ onipa pa no deɛ, ebia obi bɛsi ne bo awu ama no. 8Nanso, Onyankopɔn da ne dɔ adi wɔ yei mu sɛ; ɛberɛ a yɛyɛ nnebɔneyɛfoɔ no, Kristo wu maa yɛn.\n9Esiane sɛ wɔnam ne mogya no so abu yɛn bem no enti, wɔnam ne so bɛgye yɛn afiri Onyankopɔn abufuhyeɛ mu. 10Na sɛ ɛberɛ a yɛyɛ atamfoɔ mpo Onyankopɔn de ne Ba no wuo yɛɛ mpatadeɛ maa yɛn a, saa mmerɛ yi a yɛne Onyankopɔn wɔ ayɔnkofa yi deɛ, yɛnim sɛ ɔnam ne Ba no so bɛgye yɛn nkwa. 11Ɛnyɛ yei nko, mmom yɛnam AWURADE Yesu Kristo a ne mu na yɛanya mpata no gye yɛn ani wɔ Onyankopɔn mu.\nAdam Yɛ Owuo Farebae, Kristo Yɛ Nkwa Farebae\n12Bɔne nam onipa baako so na ɛbaa ewiase, na ne bɔne no de owuo baeɛ. Ɛno enti owuo trɛ baa nnipa nyinaa so, ɛfiri sɛ, wɔn nyinaa yɛɛ bɔne.\n13Na bɔne wɔ hɔ ansa na wɔde Mmara no reba. Nanso, mmara nni hɔ a, wɔmmu bɔne ho akonta. 14Nanso, ɛfiri Adam ɛberɛ so kɔsi Mose ɛberɛ so no, owuo dii nnipa nyinaa so kɔsii wɔn mpo a wɔanyɛ bɔne, sɛdeɛ Adam deɛ ɔyɛɛ asoɔden kyerɛɛ Onyankopɔn no. Ɛkwan bi so no, Adam yɛ Kristo, deɛ na ɔrebɛba no, sɛso.\n15Nanso, wɔn baanu no nyinaa nyɛ pɛ, ɛfiri sɛ, Onyankopɔn akyɛdeɛ a ɔde kyɛ kwa no nte sɛ Adam bɔne no. Ɛyɛ nokorɛ sɛ ɛsiane saa onipa baako no bɔne enti nnipa pii wuwuiɛ. Nanso, Onyankopɔn adom no dɔɔso; ɛno enti na ɔnam onipa baako a ɔne Yesu Kristo adom so dom bebree kwa no. 16Bio, Onyankopɔn akyɛdeɛ no nte sɛ nsunsuansoɔ a ɛfiri onipa baako bɔne mu baeɛ no. Atemmuo no nam bɔne baako so de afɔbuo baeɛ, nanso bɔne bebree akyi no, akyɛdeɛ no de bembuo baeɛ. 17Sɛ ɛnam onipa baako bɔne so ɛna owuo dii ɔhene a, ɛnneɛ wɔn a wɔnya adom mmorosoɔ ne tenenee akyɛdeɛ no nam onipa baako a ɔne Yesu Kristo so bɛdi hene wɔ nkwa mu.\n18Enti sɛdeɛ onipa baako pɛ bɔne a ɔyɛeɛ no ma wɔbuu nnipa nyinaa fɔ no, saa ara nso na tenenee adeyɛ baako maa wɔbuu nnipa nyinaa bem, na yɛnyaa nkwa. 19Na sɛdeɛ ɛnam ɔbaakofoɔ asoɔden so enti nnipa nyinaa yɛɛ nnebɔneyɛfoɔ no, saa ara nso na onipa baako setie enti, wɔbɛyɛ bebree teneneefoɔ.\n20Wɔyɛɛ mmara no, sɛdeɛ ɛbɛyɛ a bɔne bɛda adi pefee; nanso mpɛn dodoɔ a bɔne dɔɔso no, adom no dɔɔso mmoroso, 21enti sɛdeɛ bɔne di nnipa so de wɔn kɔ owuo mu no, saa ara na adom no nam tenenee so de daa nkwa a ɛwɔ Yesu Kristo, yɛn AWURADE mu bɛba.\nASCB : Romafoɔ 5


Sakaria 3 | Intanɛt So Bible| Wiase Foforɔ Nkyerɛaseɛ\n3 Na ɔma mihuu ɔsɔfo panyin Yosua+ sɛ ogyina Yehowa bɔfo anim, na Satan+ nso gyina Yosua nsa nifa so sɛ ɔne no rebedi asi.+ 2 Ɛnna Yehowa bɔfo+ no ka kyerɛɛ Satan sɛ: “Yehowa nka w’anim,+ Satan; Yehowa a wapaw Yerusalem+ no nka w’anim! So oyi nyɛ dua a wɔahwim afi ogya mu?”+ 3 Saa bere no na Yosua hyɛ atade fĩ+ gyina ɔbɔfo no anim. 4 Na ɔka kyerɛɛ wɔn a wogyina n’anim no sɛ: “Munyi atade fĩ no mfi ne ho.” Na ɔtoaa so sɛ: “Hwɛ, mayi wo bɔne afi wo so,+ na wɔde adehyetade bɛhyɛ wo.”+ 5 Ɛnna mekae sɛ: “Wɔmfa abotiten a ɛho tew nhyɛ no.”+ Na wɔde abotiten a ɛho tew hyɛɛ no, na wɔhyɛɛ no atade; saa bere no na Yehowa bɔfo no gyina hɔ. 6 Na Yehowa bɔfo no dii Yosua adanse sɛ: 7 “Nea asafo Yehowa aka ni, ‘Sɛ wonantew m’akwan so, na wudi m’ahyɛde so a,+ ɛnde wo na wubebu me fie atɛn+ na woahwɛ m’adiwo so; na mɛma wo baabi wɔ wɔn a wogyinagyina hɔ yi mu.’ 8 “‘O ɔsɔfo panyin Yosua, wo ne wo mfɛfo a wɔtete w’anim no ntie, na wɔyɛ nsɛnkyerɛnne.+ Hwɛ, mede m’akoa+ a ne din de Mfefɛwee+ reba! 9 Na hwɛ ɔbo+ a mede ato Yosua anim! Aniwa+ ason wɔ ɔbo biako no so. Na mekurukyerɛw so,+ na meyi asase no bɔne afi hɔ da koro.’+ Asafo Yehowa asɛm ni. 10 “‘Na saa da no, bere a motete bobe ne borɔdɔma dua ase no, mobɛfrɛfrɛ mo ho.’ Asafo Yehowa asɛm ni.”+


Wobɛyɛ Dɛn Adi Sɔhwɛ So? | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Marathi Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tsonga Tswana Turkish Twi Ukrainian Vietnamese Xhosa Zulu\n“Ɛyɛ a mmaayewa bi ka sɛ memfa me telefon nɔma mma wɔn, na wɔde wɔn ho bɛma me. Wɔbisa me a, memfii wɔn; metwam kɔ me baabi. Nanso akyiri yi biribi tumi ba me tirim sɛ, ‘Na sɛ́ mede ma wɔn a, ɛnyɛ hwee?’ Wohwɛ paa nso a, wotumi hu sɛ mmaayewa no bi ho yɛ fɛ paa. Anhwɛ a, wobɛka sɛ, ‘Mede ma no a na ayɛ dɛn?’”—Carlos, * 16.\nƐyɛ a wo nso sɔhwɛ tumi to wo te sɛ Carlos? Sɛ saa na ɛte a, nsuro, wobɛtumi adi nkonim.\nSɛ woma sɔhwɛ yi wo a, wo ara na ɛbɛha wo\nSɔhwɛ bɛtumi ato obiara; ɛbɛtumi ato mpanyimfo mpo. Nea enti a ɛte saa ne sɛ, sɔhwɛ bɛtumi afa akwan pii so aba. Ná ɔsomafo Paulo anyin nanso ɔkyerɛw sɛ: “M’ani gye Onyankopɔn mmara ho yiye, nanso mihu mmara foforo bi wɔ m’akwaa mu a ɛne m’adwene mu mmara ko na ɛfa me dommum ma bɔne mmara.” (Romafo 7:22, 23) Ná sɔhwɛ no mu yɛ den nanso Paulo gyinaa pintinn, wampa aba, enti wo nso wobɛtumi adi nkonim. Sɛ wohwɛ mu paa a, adɛn nti na ɛsɛ sɛ woma bɔne fa wo dommum? (1 Korintofo 9:27) Seesei a woyɛ ɔbabun yi, sɛ wosua sɛnea wobɛtumi adi sɔhwɛ so a, ɛbɛma dadwen pii afi wo so nnɛ, na wonyin a, ɛbɛboa wo paa.\nTV ne radio ne nnwom sɛe asɛm no. Bible ma yɛte ase sɛ “mmerantebere mu akɔnnɔ” ano yɛ den. (2 Timoteo 2:22) Nanso sini ne TV so dwumadi, nnwom, ne nhoma a yɛtɔn ma mmabun no, ɛma mmabun nya ntease bi sɛ, sɛ woanni sɔhwɛ so a, ɛnyɛ hwee na ɛno nso ma akɔnnɔ bɔne no mu yɛ den. Yɛmfa no sɛ worehwɛ sini bi, ɛnna woahu ɔbaa ne barima bi a wɔse wɔdɔ wɔn ho. Wohu no saa a, ɛkyerɛ sɛ nea ɛbɛyɛ biara ɔne no bɛda. Nanso Bible kyerɛ sɛ, yɛka ɔbaa ne barima paa a, ɛne wɔn a wɔtwe wɔn ho fi “ɔhonam akɔnnɔ” ho. (1 Petro 2:11) Wei nyinaa kyerɛ sɛ, sɛ wopɛ a, wobɛtumi adi sɔhwɛ so. Nanso wobɛyɛ no sɛn?\nDɛn na ɛtumi wo? Sɛ kɔnmuade bɛte a, ɛte ne pɔ so—baabi a ahi anaa baabi a abue kakra. Saa na ɛte wɔ nnipa ho. Nea ɛtumi wo no, woanhwɛ yiye a ɛno ara na ɛbɛyi wo ahwe. Enti wohwɛ a nneɛma bɛn na ɛsɛ sɛ wohwɛ wo ho yiye wɔ ho?—Bible mu asɛm: Yakobo 1:14.\nDa wo ho so. Sɛ wowɔ hɔ a, fa w’ani bu nneɛma bi a ɛbɛtumi ayɛ sɔhwɛ ama wo. Sɛ sɔhwɛ no ba a, dɛn na wobɛyɛ? Dwene ho to hɔ.—Bible mu asɛm: Mmebusɛm 22:3.\nMa w’adwene nsi wo pi. Bible ka sɛ bere a obi kae sɛ Yosef ne no mmɛbu brabɔne no, Yosef kae sɛ: “Ɛbɛyɛ dɛn na matumi adi amumɔyɛsɛm a ɛte sɛɛ na mayɛ bɔne atia Onyankopɔn?” (Genesis 39:9) Sɛnea Yosef kae sɛ “Ɛbɛyɛ dɛn na matumi” no kyerɛ sɛ na ɔnim papa ne bɔne. Na wo nso ɛ?\nFa nnamfo pa. Wofa nnamfo a wo ne wɔn gyidi yɛ baako a, ɛbɛyi sɔhwɛ pii afi w’akwan mu. Bible ka sɛ: “Nea ɔne anyansafo nantew no bɛyɛ onyansafo.”—Mmebusɛm 13:20.\nHwɛ yiye na woamfa wo ho ankɔto sɔhwɛ mu. Nea ɛsɛ sɛ wohwɛ yiye wɔ ho no, ebi ni:\nSɛ woyɛ barima a, hwɛ yiye na wo ne ɔbaa bi nko ara ankɔhyɛ baabi; woyɛ ɔbaa nso a, hwɛ yiye saa.\nSɛ wobɛkɔ Intanɛt so a, hwɛ yiye na bere a wode kɔ so ne baabi a ɛwɔ no antwetwe wo amma woanhwɛ ponografi.\nNnipa bi wɔ hɔ a, wotie wɔn kasa hwɛ wɔn nneyɛe a, ɛma bɔne koraa yɛ akɔnnɔ. Saa nnipa no, twe wo ho fi wɔn ho.\nWo ara nso wohwɛ a, dɛn na woyɛ a ɛremma wonkɔ sɔhwɛ mu?—Bible mu asɛm: 2 Timoteo 2:22.\nBɔ ho mpae. Yesu ka kyerɛɛ n’asuafo no sɛ: “Mommɔ mpae na moankɔ sɔhwɛ mu.” (Mateo 26:41) Asɛm no ara ne sɛ Yehowa Nyankopɔn pɛ sɛ wogyina pintinn wɔ sɔhwɛ mu, na ɔbɛtumi ama woadi nkonim nso. Bible se: “Ɔremma wɔnsɔ mo nhwɛ ntra nea mubetumi, na mmom ɔbɛma kwan abɛda sɔhwɛ no ho a mode befi mu, na moatumi agyina ano.”—1 Korintofo 10:13.\n^ nky. 4 Yɛasesa din no.\n“Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada.”—Yakobo 1:14.\n“Onitefo ne nea ohu mmusu na ɔde ne ho hintaw.”—Mmebusɛm 22:3.\n“Guan mmerantebere mu akɔnnɔ.”—2 Timoteo 2:22.\n“Sɛ mehyia sɔhwɛ a, metwe me ho ntɛm ara. Ɛnyɛ afei na merebɛtena ase adwene ahwɛ sɛ ebia ɛyɛ anaa ɛnyɛ anaa ɛkɔyɛ sei a mɛyɛ dɛn, na ankɔyɛ sei nso a, mɛyɛ dɛn? Wodwennwene ho saa a, w’ani bɛba wo ho so no na woayɛ nea yɛnyɛ.”\n“Baabi a wohwɛ a wobɛkɔ sɔhwɛ mu no, nkɔ hɔ koraa. Fa nnamfo pa; nnamfo a wɔbɛma woayɛ ade pa. Woyere wo ho di sɔhwɛ so a, ɛhyɛ wo den na sɛ daakye kɛse ba a, woatumi agyina.”


Ephraim Kɔku Amu (13 Ebɔ, 1899 - 1995)\nWɔwwoo Ephraim Amu wɔ Ebɔ 13 1899 wɔ Peki-Avetile. Na n'agya yε traditional ɔkyerεma kosi mmere a ɔdanee Kristoni. Na Ephraim Amu fi wɔ ne mmofrase yε baabi a nnwomto abu. Eyi nti, na nnwom ne εho nkyerεkyerεmu da n'akoma so bere a ɔkɔɔ sukuu wɔ Peki. Εkεε akyerεkyerεfo sukuu εsan nso kɔɔ Presbyterian Seminary wɔ Peki a εhɔ na osuaa sεnea wɔbɔ hamoniɔm efi Ɔkyerεkyerεfo Theodore Ntem hɔ.\nAfe nsia fi 1920 hɔ no, Ephraim Amu kyerεε sukuufo ade wɔ Peki-Blengo Middle School. Saa mmere yi no, ɔkyerεw nnwom maa sukuufo a ɔkyerε wɔn. Mmere a onni adwuma no, ɔyεε nnwom ho adesua fii Reverend J. E. Allotey-Pappoe nhoma a ɔkyerεwee mu.\nAfe 1926 mu no, na Ephraim Amu yε Ɔkyerεkyerεfo wɔ Presbyterian Training College wɔ Akropong. Saa mmere yi, na ɔkyerεwee ne nwom pii a εnnε yεdekae no. Na ɔdaso te Akropong na ɔgyee din se Ghanaman nnwomkyerεwfo a odi kan.\nEsan sε na Ephraim Amu pε sε ɔbεtene ne nyansa wɔ Europe nnwom mu no, osuaa amanɔne nnwom tebea wɔ Royal College of Music a εwɔ London bere a na ɔkyerε sukuufo wɔ Achimota School. Wɔ danee ne nnwom sukuu kyerεε Kwame Nkrumah University of Science and Technology (KNUST), a sae mmere no wɔfrε no College of Science and Technology.\nMmere a ɔwɔ Kumasi no, Ephraim Amu de ne ho bɔɔ Asanteman Abakɔsεm fie a yεfrε no Ashanti Cultural Centre. Osuaa sanea wɔbɔ Seperewa, εsan nyaa kwan sε ɔbεtenee ne nimdeε wɔ other court music and instruments te sε odurugya.\nAsuae a εhwε adesua so εsan sesaa Ephraim Amu Music School εkɔɔ Winneba. Eyi ekyi no, Ephraim Amu kɔɔ so yεε abakɔnnwom ho nhwehwεmu wɔ KNUST afe abien. Rockefeller Foundation ne kuro a wɔmaa no sika ne ahoboae a ɔde yεε adwuma yi. Afei, University of Ghana nso tow nsa frεε no sε ɔnkyerε ade wɔ Institute of African Studies a εwɔ sukuupɔn no School of Music.\nEphraim Amu nnwomkyerεw besii gyinabea abien a wɔyε Abibinnwom ne Amanɔne nnwom na mmom ɔpenee sε ɔbεkyerεw Ghana Akan kasa ne Ayigbekasa. N'adwen a okura mu no sε εyε sε obiara besua nnwom εwɔ kasa a yεkyerεwee nnwom no mu.\nNnwomtow ne akyerεkyerεw nkutoo annyε Ephraim Amu afamdeε. Na ɔyε obi a ɔdɔ ebibiman ne εho amanmrε. Ne bibini bɔbea maa no anyigye pii na ɔyεε nea obetumi nyina ara sε ɔbεhwε ama abibiman ne abibimamrε atumpɔn paa ara. Eyi nti ɔpenee sε ɔbεbɔ atεntεbεn ber a na amanɔne flute wɔ hɔ.\nBere a Ephraim Amu yε asɔrepanyin wɔ Presby asɔre mu no, ɔkɔɔso ara de n'abibiman nnimdeε yεε adwuma esan sε aborɔfo a na wɔnso wɔwɔ asɔre hɔ no, kɔɔso yεε nea wɔn amamrε kyerε. Eyi nti asɔre mpanyimfo no yii no di a wogyaa no asɔrepanyin. Ofi Presby asɔre hɔ kɔɔ Achimota School a saa bere no wɔfrεno Achimota College.\nEphraim Amu kyerεwee ne nnwom dodoo no wɔ Akan kasa mu. Eyi fi sε ɔtenaa Akan man mu mpεn pii wɔ n'abrabɔ mu. Ɔsan kyerεwee nnwom a aka no wɔ Ayigbe kasa a εyε kasa a wɔde tetew no.\nNe nnwom a edikan no, wɔ pɔblehyee wɔ afe 1933 mu εwɔ UK a adwumakuw a wɔhwεε so yε Sheldon Press. Sukuufo a ɔkyerεε wɔn wɔ Kumasi ne Presbyterian Training College na wɔtenee Ephraim Amu adekyerε mu wɔ Ghana. Ankyε biara na wiase afanan nyinaa gyee Ephraim Amu too mu sε odikanni wɔ Abibiman nnwom ne εho nkyerεkyerεmu.\nNnwom kyerεwfo a wodii Ephraim Amu ekyi suaa n'adekyerε na wɔkyerεε nnwom a edii Abibiman amamrε ho adanse. Nnipa pii nso gyee abibinnwom too mu wɔ asɔre nhyehyεe mu. Ne nnwom no nkyerεwee no bi nso bεboaa Ghanaman bere a ɔhεε ase kɔɔ fahodie ho.\nGhana Aban, University of Ghana, Arts Council of Ghana ne International Music Council, UNESCO yε kuw ahorow a wɔbɔɔ Ephraim Amu aba so wɔ adwuma a ɔyε de boaa Ghana ne Abibiman nyinaa nnwomto. Afe biara no, Arts Council yε afahyε a wɔfrε no Amu Choral Festival de kae Dr Ephraim Amu.\nFi kasahorow Adesua\nRetrieved from "https://ak.wikipedia.org/w/index.php?title=Ephraim_Amu&oldid=28801"\nThis page was last edited on 16 Ayɛwohomumu 2022, at 14:23.


Nnwom 107 | Intanɛt So Bible| Wiase Foforɔ Nkyerɛaseɛ\nOnyankopɔn anwonwadwuma nti, munyi no ayɛ\nƆde wɔn faa ɔkwampa so (7)\nWama nea osukɔm ne ɔkɔm de no amee (9)\nOyii wɔn fii sum mu (14)\nƆkasa ma wonyaa ayaresa (20)\nƆbɔ ahiafo ho ban fi amanehunu ho (41)\n(Nnwom 107-150) 107 Monna Yehowa ase, efisɛ oye,+Na ne dɔ nni huammɔ; ɛwɔ hɔ daa.+ 2 Momma wɔn a Yehowa agye wɔn no nka saa;Wɔn a wagye wɔn afi atamfo nsam no;+ 3 Wɔn na ɔboaboaa wɔn ano fii nsaase no so,+Apuei ne atɔe,*Atifi ne anaafo.+ 4 Wokyinkyin sare so, asaase pradadaa no so;Wɔanhu ɔkwan a ɛde wɔn bɛkɔ kurow a wɔbɛtena so no mu. 5 Ɔkɔm ne osukɔm dee wɔn;Wɔyɛɛ* mmerɛw ara ma anka wɔreyɛ atwitwa ahwe. 6 Wɔn ahohia mu, wosu frɛɛ Yehowa mpɛn pii,+Na ogyee wɔn fii wɔn ahokyere mu.+ 7 Ɔde wɔn faa ɔkwampa so+Kɔɔ kurow a wɔbɛtena so no mu.+ 8 Ma nnipa nna Yehowa ase,+ ne dɔ a enni huammɔNe anwonwadwuma a wayɛ ama nnipa mma nti.+ 9 Wama nea osukɔm de no* amee;Na nea ɔkɔm de no* nso, wama nneɛma pa abu no so.+ 10 Wɔn mu binom tenaa esum kabii mu;Wɔde wɔn guu afiase de nkɔnsɔnkɔnsɔn guu wɔn ma wohuu amane. 11 Efisɛ wɔtew Onyankopɔn asɛm so atua;Na wobuu Ɔsorosoroni no akwankyerɛ animtiaa.+ 12 Enti ɔma wɔfaa ɔhaw mu na ama wɔabrɛ wɔn koma ase;+Wohintiwii, na wɔannya obiara anso wɔn mu. 13 Wɔkɔɔ ahohia mu no, wosu frɛɛ Yehowa,Na ogyee wɔn fii wɔn ahokyere mu. 14 Oyii wɔn fii esum kabii no mu;Ɔtetew nkɔnsɔnkɔnsɔn no mu.+ 15 Ma nnipa nna Yehowa ase, ne dɔ a enni huammɔ+Ne anwonwadwuma a wayɛ ama nnipa mma nti. 16 Wabubu kɔbere apon,Na watwitwa ne nnade mu.+ 17 Wodii nkwaseasɛm, na wɔn mfomso+ ne wɔn mmarato nti,+Wohuu amane. 18 Ná aduan biara nyɛ wɔn* akɔnnɔ;Wɔbɛn owu abobow* ano. 19 Wɔkɔ ahohia mu a, wosu frɛ Yehowa,Na ogye wɔn fi wɔn ahokyere mu. 20 Sɛ ɔkasa a na wɔanya ayaresa,+Na wagye wɔn afi amoa a wɔhyɛ mu no mu. 21 Ma nnipa nna Yehowa ase, ne dɔ a enni huammɔNe anwonwadwuma a wayɛ ama nnipa mma nti. 22 Ma wɔmfa aseda mmɔ afɔre mma Onyankopɔn+Na wɔmfa osebɔ nka ne nnwuma ho asɛm. 23 Wɔn a wɔde ahyɛn kɔ po soA wɔyɛ adwuma wɔ nsu akɛse so no,+ 24 Wɔahu Yehowa nnwumaNe n’anwonwadwuma wɔ subun mu;+ 25 Wɔahu sɛnea ɔkasa ma ahum tu,+Na ɛma asorɔkye bɔ. 26 Ɛde wɔn kɔ sorosoro,Na wosian ba fam. Mmusu a ɛreba nti, ehu ka wɔn.* 27 Wɔkɔ afã-afã te sɛ ɔsabofo,Na wɔn nyansa nyinaa nkosi hwee.+ 28 Ɛba saa a, wosu frɛ Yehowa wɔn ahohia mu,+Na ogye wɔn fi wɔn ahokyere mu. 29 Ɔma ahum no yɛ dinn,Na po asorɔkye no yɛ komm.+ 30 Sɛ ɛyɛ komm a, wodi ahurusi.Na ɔde wɔn kodu hyɛn gyinabea a wɔrekɔ no. 31 Ma nnipa nna Yehowa ase, ne dɔ a enni huammɔNe anwonwadwuma a wayɛ ama nnipa mma nti.+ 32 Ma wɔnkamfo no wɔ asafo bagua mu;+ Ma wonyi no ayɛ wɔ mpanyimfo guabɔ* mu. 33 Ɔma nsubɔnten yɛ sɛ sare so,Na nsuti dan asaase pradadaa,+ 34 Ɔma asaase pa dan nkyene asaase,+Esiane wɔn a wɔtete so no bɔne nti. 35 Ɔma sare so dan ɔtare a demmire* afifi wom,Na asaase pradadaa dan nsuti.+ 36 Ɛhɔ na ɔma wɔn a ɔkɔm de wɔn tena,+Na ama wɔakyekye kurow a wɔbɛtena mu.+ 37 Wɔyɛ kua, na wɔyeyɛ bobefuw*+Na ama wɔanya nnɔbae pii.+ 38 Ohyira wɔn ma wɔyɛ bebree;Ɔmma wɔn afieboa dodow so ntew.+ 39 Nanso nhyɛso ne ɔhaw ne awerɛhow nti,Wɔn dodow so san tew na wɔn anim gu ase. 40 Ogu atitiriw anim ase,Na asaase a ɛda mpan a enni anammɔnkwan na ɔma wokyinkyin so.+ 41 Nanso ɔbɔ ahiafo ho ban* fi amanehunu ho,+Na ɔma wɔn mmusua dɔɔso sɛ nguankuw. 42 Atreneefo behu na wɔadi ahurusi;+Na amumɔyɛfo de, wɔn nyinaa bɛka wɔn ano atom.+ 43 Obiara a ɔyɛ onyansafo de nsɛm yi bɛto ne tirim,+Na nnwuma a Yehowa de kyerɛ ne dɔ a enni huammɔ no, obedwinnwen ho akɔ akyiri.+\n^ Anaa “Owiapuei ne owiatɔe.”\n^ Anaa “Wɔn kra yɛɛ.”\n^ Anaa “osukɔm de ne kra.”\n^ Anaa “ɔkɔm de ne kra.”\n^ Anaa “owu pon.”\n^ Anaa “ehu ka wɔn kra.”\n^ Nt., “agua.”\n^ Anaa “ɔpagyaw ahiafo,” kyerɛ sɛ, oyi wɔn kɔ akyirikyiri.


Yakobo 2 - Nkwa Asem (NA-TWI) | Biblica América Latina\nYakobo 2 - Nkwa Asem (NA-TWI)\n1Me nuanom, sɛ moyɛ gyidifo wɔ Awurade Kristo anuonyam mu yi, monnyɛ animhwɛ.\n2 Sɛ ebia ɔdefo a ɔhyɛ mpɛtea ne ntade pa aba mo nhyiam ase, na ohiani bi nso a ɔhyɛ ntadegow nso aba. 3 Sɛ wode nidi ma nea wasiesie ne ho yiye no, na woka kyerɛ no se, “Tena saa akongua pa yi so,” na woka kyerɛ ohiani no nso se, “Sɔre gyina hɔ anaa tena fam wɔ me nan ase ha” a, 4 wudi fɔ sɛ wugyina atemmu a efi adwemmɔne mu de nyiyim abɛto mo mu no ho.\n5 Me nuanom adɔfo, muntie! Onyankopɔn yii wiase yi mu ahiafo sɛ wɔnyɛ adefo wɔ gyidi mu na wɔanya ahenni a ɔhyɛɛ wɔn a wɔdɔ no no ho bɔ no. 6 Nanso moammu ahiafo! Ɛhefo na wodi mo nya twe mo kɔ atemmufo anim? Adefo! 7 Wɔne nnipa a wɔkasa tia din pa a wɔde ama mo no.\n8 Eye sɛ mudi yɛn Awurade mmara a ɛka se, “Dɔ wo yɔnko sɛ wo ho” no so. 9 Na sɛ mugyina nnipa ahosiesie so na egye wɔn a, mudi ho fɔ na Mmara no tia mo sɛ mmara so bufo.\n10 Obiara a obu mmara no mu baako pɛ so no bu ne nyinaa so. 11 Efisɛ, nea ɔkae se, “Nsɛe aware” no, ɔno ara nso na ɔkae se, “Nni awu.” Na sɛ woansɛe aware na wudi awu a, woabu mmara so.\n12 Sɛ woyɛ Kristo apɛde o, sɛ woanyɛ n’apɛde o, wobebu wo ho atɛn. Enti hwɛ asɛm a woka ne nea woyɛ biara yiye. 13 Efisɛ, obi a wanhu mmɔbɔ no, Onyankopɔn atemmu mu no, wɔrenhu no mmɔbɔ. Mmɔborɔhunu di atemmu so nim.\n14 Me nuanom, sɛ obi ka se, “Mewɔ gyidi” na onni gyidi no ho dwuma a, ade pa bɛn na onya? Saa gyidi no betumi agye no nkwa anaa? 15 Sɛ anuanom bi wɔ hɔ a ntama ho hia wɔn na wonni aduan dodow nso a wobedi. 16 Sɛ wokɔka kyerɛ wɔn se, “Onyame nhyira mo! Mo ho nyɛ mo hyew na munnidi yiye” na woamma wɔn asetena yi mu nea ehia wɔn a, papa bɛn na woayɛ wɔn?\n17 Saa na gyidi te. Sɛ ɛtew ne ho a nneyɛe nka ho a, na awu.\n18 Nanso obi betumi aka se, “Obi wɔ gyidi na afoforo nso wɔ nneyɛe.” Me mmuae ne sɛ, “Kyerɛ me sɛnea obi tumi nya gyidi a nneyɛe mmata ho ase. Menam me nneyɛe so bɛkyerɛ wo me gyidi.”\n19 Wugye di sɛ Onyankopɔn baako pɛ na ɔwɔ hɔ? Eye! Ahohommɔne nso gye di saa ara na wɔn ho popo wɔ suro mu. 20 Ɔkwasea! Wopɛ sɛ wɔka kyerɛ wo se gyidi a nneyɛe mmata ho no ho nni mfaso anaa?\n21 Ɛyɛɛ dɛn na Abraham nyaa anuonyam wɔ Onyankopɔn anim? Ɛnam ne nneyɛe mu sɛ ɔde ne ba Isak mae wɔ afɔremuka so no. 22 Wuhu sɛ ne gyidi ne ne nneyɛe nyinaa redi dwuma na ne nneyɛe no maa ne gyidi no dii mu. 23 Na Kyerɛwsɛm no baa mu se, Abraham gyee Onyankopɔn dii na esiane ne gyidi no nti, Onyankopɔn gyee no sɛ ɔtreneeni. Enti wɔfrɛ Abraham Onyankopɔn adamfo. 24 Eyi da no adi pefee sɛ onipa nneyɛe so na ɔnam nya anuonyam wɔ Onyankopɔn anim na ɛnnam ne gyidi nko so.\n25 Saa ara na ɛte wɔ aguaman Rahab ho. Ne nneyɛe ma onyaa Onyankopɔn anim anuonyam, efisɛ, ogyee Yudafo bi a wɔasoma wɔn, boaa wɔn ma woguan faa ɔkwan foforo bi so.\n26 Sɛnea nipadua a honhom nni mu wu no, saa ara nso na gyidi a nneyɛe mmata ho no nso wu.\nNA-TWI : Yakobo 2


Atemmufo 13 | Intanɛt So Bible| Wiase Foforɔ Nkyerɛaseɛ\nƆbɔfo bi kɔɔ Manoa ne ne yere nkyɛn (1-23)\nWɔwoo Samson (24, 25)\n13 Na Israelfo no san yɛɛ bɔne wɔ Yehowa ani so bio,+ na Yehowa de wɔn hyɛɛ Filistifo+ nsa mfe 40. 2 Saa bere no, na ɔbarima bi wɔ Sora+ a ofi Dan abusuakuw+ mu, na na ne din de Manoa.+ Ná ne yere yɛ obonin* a onni ba.+ 3 Da bi, Yehowa bɔfo baa ɔbea no nkyɛn bɛka kyerɛɛ no sɛ: “Hwɛ, woyɛ obonin, na wunni ba. Nanso wubenyinsɛn na woawo ɔbabarima.+ 4 Mmom hwɛ na woannom bobesa anaa nsã a ɛbow biara,+ na nni biribiara a ɛho ntew.+ 5 Hwɛ! Wubenyinsɛn na woawo ɔbabarima, na ɛnsɛ sɛ oyi ne ti,*+ efisɛ sɛ wonya wo abofra no* pɛ, ɔbɛyɛ Nasirini ama Onyankopɔn. Na ɔno na obedi anim agye Israel afi Filistifo nsam.”+ 6 Ɛnna ɔbea no kɔka kyerɛɛ ne kunu sɛ: “Nokware Nyankopɔn no nipa bi baa me nkyɛn. Wohwɛ no a, ɔte sɛ nokware Nyankopɔn no bɔfo, na ne ho yɛ hu paa. Mammisa no baabi a ofi, na ɔno nso ammɔ ne din ankyerɛ me.+ 7 Na ɔka kyerɛɛ me sɛ: ‘Hwɛ! Wubenyinsɛn na woawo ɔbabarima. Mmom hwɛ na woannom bobesa anaa nsã a ɛbow biara, na nni biribiara a ɛho ntew, efisɛ sɛ wonya wo abofra no* pɛ, ɔbɛyɛ Nasirini ama Onyankopɔn akosi da a obewu.’” 8 Ɛnna Manoa bɔɔ Yehowa mpae sɛ: “Yehowa, mepa wo kyɛw. Mesrɛ wo, ma nokware Nyankopɔn no nipa a wosomaa no seesei ara no nsan mmra, na ɔmmɛkyerɛ yɛn nea yɛnyɛ abofra a yɛbɛwo no no.” 9 Na nokware Nyankopɔn no tiee Manoa, na nokware Nyankopɔn no bɔfo no san baa ɔbea no nkyɛn bio. Saa bere no, na ɔbea no te baabi wɔ wuram, na na ne kunu Manoa nni ne nkyɛn. 10 Na ɔbea no yɛɛ ntɛm tuu mmirika kɔka kyerɛɛ ne kunu sɛ: “Hwɛ! Ɔbarima a ɔbaa me nkyɛn nnaano no asan aba bio!”+ 11 Ɛnna Manoa sɔree, na ɔne ne yere kɔe. Na ɔkɔɔ ɔbarima no nkyɛn kobisaa no sɛ: “Wone ɔbarima a wo ne me yere kasae no?” Na ɔkae sɛ: “Yiw, ɛyɛ me.” 12 Ɛnna Manoa kae sɛ: “Nea woaka no, ɛmmra mu! Abofra no bɛbɔ ne bra dɛn, na adwuma bɛn na ɔbɛyɛ?”+ 13 Na Yehowa bɔfo no ka kyerɛɛ Manoa sɛ: “Biribiara a maka akyerɛ wo yere sɛ ɔntwe ne ho mfi ho no, onni so.+ 14 Ɛnsɛ sɛ odi biribiara a efi bobe mu. Ɛnsɛ sɛ ɔnom bobesa anaa nsã a ɛbow biara,+ na ɛnsɛ sɛ odi biribiara a ɛho ntew.+ Nea maka akyerɛ no nyinaa, ma onni so.” 15 Afei Manoa ka kyerɛɛ Yehowa bɔfo no sɛ: “Yɛpa wo kyɛw, twɛn ma yɛmpɛ apɔnkye ba bi nyɛ aduan mma wo.”+ 16 Nanso Yehowa bɔfo no ka kyerɛɛ Manoa sɛ: “Sɛ metwɛn mpo a, merenni w’aduan no. Nanso sɛ wopɛ sɛ wobɔ ɔhyew afɔre ma Yehowa a, wubetumi abɔ.” Ná Manoa nnim sɛ ɔyɛ Yehowa bɔfo. 17 Afei Manoa bisaa Yehowa bɔfo no sɛ: “Wo din de dɛn,+ na sɛ nea woaka yi ba mu a, yɛahyɛ wo anuonyam?” 18 Na Yehowa bɔfo no ka kyerɛɛ no sɛ: “Adɛn nti na wopɛ sɛ wuhu me din? Me din yɛ nwonwa.” 19 Enti Manoa faa apɔnkye ba no ne aduan a ɔde rekɔbɔ afɔre no, na ɔde bɔɔ afɔre wɔ ɔbotan no so maa Yehowa. Na Ɔyɛɛ* anwonwade; ɔreyɛ nyinaa, na Manoa ne ne yere rehwɛ. 20 Bere a ogyaframa fi afɔremuka no so rekɔ soro no, Yehowa bɔfo no faa ogyaframa no mu kɔɔ soro. Saa bere no nyinaa na Manoa ne ne yere rehwɛ nea ɛrekɔ so no. Ɛhɔ ara na wɔde wɔn anim butubutuw fam. 21 Yehowa bɔfo no ansan amma Manoa ne ne yere nkyɛn bio. Ɛnna Manoa hui sɛ ɔbarima no yɛ Yehowa bɔfo.+ 22 Na Manoa ka kyerɛɛ ne yere sɛ: “Owu na yebewu, efisɛ Onyankopɔn na yɛde yɛn ani ahu no yi.”+ 23 Nanso ne yere ka kyerɛɛ no sɛ: “Sɛ Yehowa pɛ sɛ okum yɛn a, anka ɔrennye ɔhyew afɔre+ ne aduan afɔre mfi yɛn nsam, anka ɔremma yenhu eyinom nyinaa, na anka ɔrenka eyinom mu biara nso nkyerɛ yɛn.” 24 Akyiri yi, ɔbea no woo ɔbabarima na ɔtoo no din Samson.+ Bere a abofra no renyin no, Yehowa kɔɔ so hyiraa no. 25 Bere bi akyi no, Yehowa honhom fii ase pusuw no.+ Saa bere no, na ɔwɔ Mahane-Dan+ wɔ Sora ne Estaol+ ntam.\n^ Anaa “ɔbea a ɔnwo.”\n^ Nt., “sɛ abofra no pue fi awotwaa mu.”


Onyankopɔn Nim Wɔn a Wɔyɛ Ne Dea | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Sɛ obi dɔ Onyankopɔn a, ɔno nso nim no.”—1 KOR. 8:3.\nWO MMUAE NE SƐN?\nDɛn na ɛma yɛn awerɛhyem sɛ nea Yehowa abɔ ne tirim sɛ ɔbɛyɛ no, biribiara ntumi nsesa?\nNokwasɛm mmienu bɛn na yɛde bɛbɔ Yehowa afotu, n’ahyɛde ne n’akwan mua?\nƆkwan bɛn so na asɛm a ɛwɔ 2 Timoteo 2:19 no boa yɛn ma yetumi de yɛn werɛ hyɛ Yehowa mu?\n1. Bible mu asɛm bɛn na ɛkyerɛ sɛ Onyankopɔn asomfo betumi de nneɛma bi adaadaa wɔn ho? (Hwɛ mfonini a ɛwɔ adesua yi mfiase no.)\nANƆPA bi na Ɔsɔfo Panyin Aaron gyina Yehowa ntamadan ano ayɛ krado rebɛhyew aduhuam. Saa bere no ara nso na Kora ne ne mmarima 250 gyina ɔfa baabi rebɛhyew aduhuam. (Num. 16:16-18) Sɛ w’ani bɔ mmarima no so prɛko pɛ a, wobɛka sɛ wɔn nyinaa yɛ Yehowa asomfo a asɛm biara nni wɔn ho. Nanso wunim, na Kora ne n’akyitaafo no yɛ atuatewfo ahantanfo a wɔpɛ sɛ wogye asɔfodi no fi Aaron nsam. (Num. 16:1-11) Na ɛyɛ wɔn sɛ Onyankopɔn begye wɔn atom, nanso na wɔredaadaa wɔn ho. Nokwasɛm ne sɛ na adwene a ɛte saa yɛ animtiaabu mu animtiaabu, efisɛ na wosusuw sɛ wobetumi atu mfuturu agu Yehowa ani. Nanso na Yehowa nim nea ɛwɔ wɔn komam, na ohui sɛ nyaatwom ayɛ wɔn ma.—Yer. 17:10.\n2. Dɛn na na Mose aka sɛ ebesi, na ɛbaam anaa?\n2 Na Mose adi kan aka sɛ: “Ɔkyena anɔpa Yehowa bɛkyerɛ nea ɔyɛ ne dea.” (Num. 16:5) Dɛn na Yehowa de kyerɛe sɛ onim n’asomfo mapa ne nyaatwomfo nkontompofo? Yehowa maa ogya fii soro bɛhyew Kora ne “mmarima ahanu aduonum a na wokurakura aduhuam no.” (Num. 16:35; 26:10) Aaron deɛ Yehowa amfa ne nsa anka no, na na eyi kyerɛ sɛ ɔyɛ Onyankopɔn somfo nokwafo ne ɔsɔfo panyin a ogye no tom.—Monkenkan 1 Korintofo 8:3.\n3. (a) Dɛn na esii wɔ ɔsomafo Paulo bere so? (b) Sɛ yɛhwɛ sɛnea Yehowa ne atuatewfo no dii wɔ Mose bere so a, dɛn na yesua fi mu?\n3 Bɛboro mfe 1,500 akyi no, biribi a ɛte saa sii wɔ ɔsomafo Paulo bere so. Ebinom a wɔseɛ sɛ wɔyɛ Kristofo gyee atoro nkyerɛkyerɛ gyinaa mu, nanso na wɔda so ara wɔ asafo no mu. Sɛ obi gyina akyi a, ɔbɛka sɛ awaefo yi yɛ Onyankopɔn asomfo a asɛm biara nni wɔn ho. Nanso nokware a ɛwom ne sɛ na wɔte sɛ mpataku a wɔde nguan nhoma adura wɔn ho ‘resɛe ebinom gyidi.’ (2 Tim. 2:16-18) Nea ɛrekɔ so nyinaa na Yehowa ani tua. Na Paulo nim nea Onyankopɔn de yɛɛ Kora ne n’akyitaafo atuatewfo no, enti na ɔwɔ ahotoso sɛ Yehowa bɛyɛ nea ɛrekɔ so no ho biribi. Momma yɛnhwɛ asɛm bi a Paulo kyerɛw kɔmaa Timoteo na yɛnhwɛ nea yebetumi asua afi mu.\n“MENE YEHOWA; MENSAKRAE”\n4. Ahotoso bɛn na na Paulo wɔ? Ɔkwan bɛn so na ɔdaa eyi adi kyerɛɛ Timoteo?\n4 Na Paul nim paa sɛ Yehowa hu nyaatwomfo a wɔayɛ wɔn ho ɔsoro abɔfo. Saa ara nso na na ɔwɔ ahotoso sɛ Yehowa nim wɔn a woyi wɔn yam som no. Nsɛm a honhom kaa Paulo ma ɔkyerɛw kɔmaa Timoteo no ma yehu sɛ na Paulo wɔ ahotoso sɛ Yehowa nim biribiara a ɛrekɔ so. Paulo kae sɛ awaefo resɛe asafo no mufo binom gyidi, na ɛno akyi no, ɔtoaa so sɛ: “Eyi nyinaa mu no, Onyankopɔn fapem a ɛyɛ den no da so ara gyina hɔ, na ɛwɔ nsɔano yi: ‘Yehowa nim wɔn a wɔyɛ ne de’; afei nso: ‘Ma obiara a ɔbɔ Yehowa din no ntwe ne ho mfi nea ɛnteɛ ho.’”—2 Tim. 2:18, 19.\n5, 6. Adɛn nti na asɛm, “Onyankopɔn fapem a ɛyɛ den” no da nsow? Yebetumi aka sɛ asɛm yi kaa Timoteo sɛn?\n5 Paulo asɛm no mu yɛ duru kakra. Asɛmfua “fapem” kyerɛ nneɛma horow wɔ Bible mu. Ɛho nhwɛso bi ni: Wɔde gyinaa hɔ maa tete Israel ahenkurow Yerusalem. (Dw. 87:1, 2) Ɛtɔ da nso na Bible rekyerɛ dwuma a Yehowa de Yesu di a, ɛde toto fapem ho. (1 Kor. 3:11; 1 Pet. 2:6) Nanso asɛm “Onyankopɔn fapem a ɛyɛ den” no da nsow, efisɛ epue pɛnkoro pɛ wɔ Bible mu. Ɛnde, dɛn na na ɛwɔ Paulo adwenem bere a ɔde saa asɛm no dii dwuma no?\n6 Paulo tĩĩ Kora ho asɛm a Mose kae a ɛwɔ Numeri 16:5 no mu. Ɛno akyi na ɔde asɛm, “Onyankopɔn fapem a ɛyɛ den” no toaa so. Na Paulo retwe Timoteo adwene asi nsɛm a esii Mose bere so no so. Na ɔpɛ sɛ Timoteo hu sɛ atuatew biara a ɛrekɔ so wɔ asafo no mu no, Yehowa ani tua, na ɔbɛyɛ ho biribi bere a ɛsɛ mu. Sɛnea Kora antumi ansesa Yehowa akwan no, saa ara na awaefo a na wɔwɔ asafo no mu rentumi nsesa nea Yehowa abɔ ne tirim sɛ ɔbɛyɛ. Paulo ankyerɛ nea asɛm, “Onyankopɔn fapem a ɛyɛ den” no kyerɛ ankasa. Nanso yebetumi aka sɛ nea ɔkae no boaa Timoteo ma ɔde ne werɛ hyɛɛ Yehowa mu.\n7. Adɛn nti na yebetumi anya ahotoso sɛ Yehowa bedi asɛntrenee ne nokware daa?\n7 Yehowa akwan nsesa da. Dwom 33:11 ka sɛ: “Yehowa agyina de, etim hɔ daa; ne komam nsusuwii wɔ hɔ fi awo ntoatoaso so kosi awo ntoatoaso so.” Kyerɛw nsɛm foforo ka sɛ Yehowa tumidi, n’adɔe, ne trenee, ne ne nokwaredi wɔ hɔ daa. (Ex. 15:18; Dw. 106:1; 112:9; 117:2) Malaki 3:6 ka sɛ: “Mene Yehowa; mensakrae.” Yakobo 1:17 nso ka sɛ Yehowa nte sɛ “sunsuma a ɛsakra na ɛdannan.”\n“NSƆANO” A ƐMA YƐDE YƐN WERƐ HYƐ YEHOWA MU\n8, 9. Sɛ yɛhwɛ asɛm a wɔakyerɛw wɔ “Onyankopɔn fapem a ɛyɛ den” no so a, dɛn na yebetumi asua afi mu?\n8 Asɛm a Paulo kae wɔ 2 Timoteo 2:19 no boa ma yetwa biribi ho mfonini wɔ yɛn adwenem. Ɛte sɛ fapem bi a wɔakyerɛw biribi wɔ so na wɔasɔ ano a wuntumi mpopa. Tete no na wɔtaa kyerɛw nsɛm gu ɔdan fapem ho. Ɛma nnipa hu odwumfo a osii dan no anaa nea dan no yɛ ne dea. Paulo ne Bible kyerɛwfo a odi kan a ɔde asɛm yi yɛɛ ntotoho. * Wɔakyerɛw nsɛm mmienu wɔ “Onyankopɔn fapem a ɛyɛ den” no so. Asɛm a edi kan ne “Yehowa nim wɔn a wɔyɛ ne de,” na nea ɛto so mmienu ne “Ma obiara a ɔbɔ Yehowa din no ntwe ne ho mfi nea ɛnteɛ ho.” Eyi ma yɛkae asɛm a ɛwɔ Numeri 16:5.—Monkenkan.\n9 Sɛ yɛhwɛ asɛm a wɔakyerɛw wɔ “Onyankopɔn fapem a ɛyɛ den” no so a, dɛn na yebetumi asua afi mu? Yehowa asomfo betumi abɔ n’afotu, n’ahyɛde, ne n’akwan mua. Ne nyinaa gyina nokwasɛm mmienu yi so: (1) Yehowa dɔ wɔn a wodi no nokware, (2) Yehowa kyi nneyɛe bɔne. Ɛnde, eyi fa awaefo a wɔwɔ asafo no mu ho sɛn?\n10. Awaefo nneyɛe kaa anokwafo a wɔwɔ Paulo bere so no sɛn?\n10 Yebetumi aka sɛ na awaefo nneyɛe haw Timoteo ne anuanom anokwafo a wɔaka no. Ebia Kristofo bi bisae sɛ, ‘Adɛn nti koraa na yɛagyae awaefo ma wɔreyɛ nea wɔpɛ wɔ asafo no mu?’ Anaa ebia wobisae sɛ, ‘Enti Yehowa nhu sɛ awaefo de ne som adura wɔn anim kɛkɛ? Na yɛn a yɛakum yɛn ho pɛ sɛ yedi no nokware no nso ɛ, ohu yɛn anaa?’—Aso. 20:29, 30.\nTimoteo amma awaefo annya no (Hwɛ nkyekyɛm 10-12)\n11, 12. Adɛn nti na yebetumi aka sɛ Paulo krataa no hyɛɛ Timoteo gyidi den?\n11 Akyinnye biara nni ho sɛ Paulo krataa no hyɛɛ Timoteo gyidi den. Ɔkaee Timoteo asɛm a esii bere a Kora ne n’apamfo tew atua no. Yehowa paa wɔn ho ntama sɛ wɔyɛ nyaatwomfo atuatewfo a wonni kyɛfa biara wɔ ne som mu, na ɔsɛee wɔn. Nanso ɔdaa no adi sɛ Aaron na wapaw no. Enti nea na Paulo repɛ akyerɛ ara ne sɛ ebinom wɔ asafo no mu a wɔyɛ Kristofo nwurawura, nanso Yehowa nim wɔn a wɔyɛ ne dea, sɛnea na onim wɔn a wɔwɔ n’afa wɔ Mose bere so no.\n12 Yebetumi de yɛn werɛ ahyɛ Yehowa mu, efisɛ ɔnsakra. Okyi abɔnefosɛm, na ɛrenkyɛ koraa ɔbɛtwe abɔnefo a wonnu wɔn ho no aso. Ná Timoteo ‘bɔ Yehowa din,’ enti na ɛsɛ sɛ ɔno ara nso hwɛ yiye na Kristofo atorofo no annya ne so nkɛntɛnso. *\nNOKWARE SOM SO WƆ NHYIRA PII\n13. Awerɛhyem bɛn na yebetumi anya wɔ Yehowa mu?\n13 Sɛ yɛhwɛ asɛm a Paulo kyerɛw Timoteo no a, yebetumi anya yɛn de afi mu. Ɔkwan bɛn so? Yehowa nim paa sɛ yɛayi yɛn yam resom no. Nanso ɛnyɛ nim ara na onim kɛkɛ, na mmom yɛda ne koma so. Bible ka sɛ Yehowa de n’ani “kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.” (2 Be. 16:9) Enti momma yennya awerɛhyem sɛ, sɛ yɛde “koma a emu tew” som Yehowa a, yɛn nsa rensi fam da.—1 Tim. 1:5; 1 Kor. 15:58.\n14. Ɔsom bɛn na Yehowa kyi?\n14 Nanso biribi foforo wɔ hɔ a ɛsɛ sɛ yɛhyɛ no nsow. Yehowa kyi nyaatwom som kɔkɔɔkɔ. N’ani “kyini asase so baabiara,” na ohu wɔn a ‘wɔn koma nni mũ wɔ ne ho.’ Mmebusɛm 3:32 ka sɛ “Yehowa kyi okontomponi,” enti sɛ obi yɛ ne ho sɛ ɔsoro abɔfo na odi bɔne wɔ sum ase a, ɔno ara ne gyegyiregye. Onipa na obi betumi ayɛ biribi saa asie no, na ɛnyɛ Yehowa. Yehowa tumi sõ na ɔdɔ trenee, enti “nea ɔkata ne mmarato so no, ɛrensi no yiye.”—Mmeb. 28:13; monkenkan 1 Timoteo 5:24; Hebrifo 4:13.\n15. Dɛn na ɛsɛ sɛ yɛkwati, na adɛn ntia?\n15 Yehowa asomfo dodow no ara de wɔn koma nyinaa resom. Ɛnyɛ ade a yɛhwɛ kwan sɛ onua anaa onuawa bi bɛyɛ ne ho duaburoni na ɔde nyaatwom asom Yehowa. Nanso sɛ biribi a ɛte saa sii wɔ Mose bere so ne tete Kristofo no bere so a, ɛnnɛ nso ebetumi asi. (2 Tim. 3:1, 5) Ɛnde, nea yɛreka yi kyerɛ sɛ ɛsɛ sɛ yɛde bɔne susuw yɛn nuanom Kristofo na yɛka sɛ wɔn som yɛ nnipa ani so de anaa? Dabida! Ɛbɛyɛ mfomso sɛ yebenya yɛn nuanom ho adwene a ɛte saa bere a yenni adanse biara. (Monkenkan Romafo 14:10-12; 1 Korintofo 13:7.) Aniberesɛm koraa a ɛwom ne sɛ, sɛ yenya yɛn nuanom ho adwene a ɛmfata na yesusuw sɛ wɔn som mfi komam a, ɛbɛma yɛne Yehowa ankasa ntam asɛe.\n16. (a) Dɛn na yɛn mu biara betumi ayɛ na nyaatwom annye ntini wɔ ne komam? (b) Dɛn na yebetumi asua afi adaka a wɔato din “ Monkɔ So Nsɔ Nhwɛ, Monkɔ So Mpɛɛpɛɛ Mo Mu” no mu?\n16 Ɛsɛ sɛ Kristoni biara sɔ n’ankasa adwuma anaa ne nneyɛe hwɛ. (Gal. 6:4) Esiane sɛ yɛtɔ sin nti, yɛanhwɛ yiye a yɛde adwene a ɛmfata bɛsom Yehowa bere mpo a yennim. (Heb. 3:12, 13) Enti ɛwɔ hɔ wɔ hɔ a, ɛsɛ sɛ yɛpɛɛpɛɛ yɛn mu hwɛ adwene a yɛde som Yehowa. Yebetumi abisa yɛn ho sɛ: ‘Medɔ Yehowa paa, na migye tom sɛ ɔno ne ade nyinaa so Tumfoɔ Pumpuni no? Eyi nti na mesom no anaa? Anaa nneɛma pa a menya wɔ Paradise nti na meresom no?’ (Adi. 4:11) Sɛ yebisa yɛn ho nsɛm saa a, ɛbɛboa yɛn ma yɛahwehwɛ yɛn mu yiye na yɛatu nyaatwom ase afi yɛn komam.\nNOKWAREDI DE ANIGYE BA\n17, 18. Adɛn nti na ɛsɛ sɛ yeyi yɛn yam som Yehowa?\n17 Sɛ yɛyere yɛn ho som Yehowa yiye a, yebenya nhyira pii. Odwontofo no kae sɛ: “Anigye ne onipa a Yehowa mmu mfomso ngu no so, na ɔnyɛ ɔdaadaafo.” (Dw. 32:2) Sɛ yɛbɔ mmɔden tu nyaatwom ase fi yɛn komam a, yɛn ani begye nnɛ, na anigye a enni kabea nso da hɔ retwɛn yɛn daakye.\n18 Ɛrenkyɛ Yehowa bɛpa nyaatwomfo a wɔhyɛ sum ase di bɔne nyinaa ho ntama. Ɔyɛ saa a, afei “nsonsonoe a ɛda ɔtreneeni ne ɔbɔnefo ntam, ne nea ɔsom Onyankopɔn ne nea ɔnsom no no ntam” bɛda adi pefee. (Mal. 3:18) Seesei de, momma yɛnkyekye yɛn werɛ efisɛ “Yehowa ani wɔ treneefo so, na wayɛ aso ama wɔn adesrɛ.”—1 Pet. 3:12.\n^ nky. 8 Akyiri yi ɔsomafo Yohane kyerɛw biribi a ɛte saa wɔ Adiyisɛm 21:14. Ɔkae sɛ wɔakyerɛw asomafo 12 no din wɔ “fapem dumien” so.\n^ nky. 12 Adesua a edi hɔ no bɛboa yɛn ma yɛahu sɛnea yebesuasua Yehowa na yɛakyi abɔnefosɛm.\n‘Monkɔ So Nsɔ Nhwɛ, Monkɔ So Mpɛɛpɛɛ Mo Mu’\nYƐBƐYƐ dɛn apɛɛpɛɛ yɛn komam ahu nea ɛkanyan yɛn ma yɛyɛ nneɛma bi? Bible tu yɛn fo sɛ: “Monkɔ so ara nsɔ nhwɛ sɛ mowɔ gyidi no mu anaa, monkɔ so mpɛɛpɛɛ mo mu nhwɛ.” (2 Kor. 13:5) Ɛwɔ hɔ wɔ hɔ a, ɛsɛ sɛ yɛpɛɛpɛɛ yɛn mu hwɛ sɛ yɛde yɛn koma nyinaa na ɛresom Yehowa anaa biribi foforo asuma wɔ yɛn komam. Yebetumi de nsɛmmisa a edidi so yi ahwehwɛ yɛn ho mu:\nSɛ obi yɛ biribi na mekamfo no a, efi me komam? Ɔdɔ kann na mede dɔ me nuanom?—Dw. 12:2, 3; 1 Pet. 1:22.\nSɛ meyɛ obi papa anaa mekyɛ no ade a, m’adwenem fann anaa ɛyɛ a na biribi wɔ akyiri?—Mat. 6:2-4.\nMedɔ m’abusuafo na midwen wɔn ho? Meyɛ saa wɔ fie ne abɔnten nyinaa?—Kol. 3:18-21.\nBible mu nsɛm a mede kyerɛ afoforo no, ɛno ara na mede bɔ me bra daa?—Rom. 2:21-23.\nSɛ yehu sɛ nea ɛwɔ yɛn komam no, ɛnyɛ ɛno ara na epue abɔnten a, ɛsɛ sɛ yɛyɛ ho biribi ntɛm na annye ntini. Sɛ yɛyɛ saa a, yebetumi asuasua ɔsomafo Paulo na yɛagyina Onyankopɔn anim aka sɛ “yɛmfaa adɛfɛdɛfɛsɛm anaasɛ anibere a wɔakata so mmaa mo anim da.”—1 Tes. 2:5.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM July 2014


1, 2. Dɛn nti na ɛsɛ sɛ yɛkyerɛ nkɔmhyɛ a ɛwɔ Daniel ti 11 no ho anigye?\nAHENE baanu a wɔn ani nhyia repere tumi ho denneennen. Bere a mfe twam kɔ no, obiako nya tumi, na ɛno akyi no, efi ne nsa kodi ɔfoforo no nsam. Ɛtɔ mmere bi a, ɔhene biako di tumi koraa bere a ɔfoforo no nni tumi biara, na ɛtɔ mmere bi nso a wɔnko. Nanso afei wɔsan fi ase ko mpofirim, na akodi no kɔ so. Wɔn a wɔde wɔn ho hyɛɛ saa akodi yi mu bi ne Siria Hene Seleucus I Nicator, Misraim Hene Ptolemy Lagus, Siria Hene Babea Cleopatra I a ɔbɛyɛɛ Misraim Hemmaa, Roma Ahempɔn Augustus ne Tiberio, ne Palmyra Hemmaa Zenobia. Bere a ntawntawdi no reba awiei no, Nasi Germany, Kommunist aman, Anglo-Amerika Wiase Tumi, Amanaman Apam no, ne Amanaman Nkabom no nso de wɔn ho ahyem bi. Amammui ahyehyɛde ahorow yi mu biara nnim nea asɛm no awiei bɛyɛ. Yehowa bɔfo de nkɔmhyɛ a ɛyɛ anigye yi maa odiyifo Daniel bɛyɛ mfe 2,500 a atwam ni.—Daniel, ti 11.\n2 Hwɛ anigye a ɛbɛyɛ sɛ Daniel nyae bere a ɔtee sɛ ɔbɔfo no reda ahene baanu a wɔbɛba ntam akameakamedi ho nsɛm adi akyerɛ no no! Yɛn nso yɛn ani gye nea ɛbɛkɔ so no ho, efisɛ ahene baanu no apere tumi ho de abedu yɛn bere yi mu. Sɛ yehu sɛnea abakɔsɛm akyerɛ sɛ nkɔmhyɛ yi fã a edi kan no abam a, ɛbɛhyɛ yɛn gyidi ne ahotoso a yɛwɔ sɛ nkɔmhyɛ kyerɛwtohɔ no fã a etwa to no bɛbam no mu den. Tie a yebetie nkɔmhyɛ yi bɛma yɛahu bere ko a yɛwom no pefee. Ɛbɛhyɛ si a yɛasi yɛn bo sɛ yɛmfa yɛn ho nhyɛ akodi no mu bi bere a yɛde boasetɔ twɛn Onyankopɔn ma wadi aboa yɛn no mu den. (Dwom 146:3, 5) Ɛnde, ma yɛnwɛn yɛn aso yiye ntie asɛm a Yehowa bɔfo ka kyerɛ Daniel no.\nWƆSƆRE TIA HELA AHEMMAN\n3. Hena na ɔbɔfo no boaa no wɔ “Mediani Dario afe a edi kan mu” no?\n3 Ɔbɔfo no kae sɛ: “Na me de, Mediani Dario afe a edi kan [539/538 A.Y.B.] mu no, migyinae sɛ mereso no mu na mahyɛ no den.” (Daniel 11:1) Na Dario awu, nanso ɔbɔfo no kaa n’ahenni ho asɛm sɛ bere a nkɔmhyɛsɛm no fii ase. Saa ɔhene yi na ɔhyɛe sɛ wonyi Daniel mfi gyata amoa mu no. Na Dario ahyɛ mmara nso sɛ ɛsɛ sɛ ne manfo nyinaa suro Daniel Nyankopɔn no. (Daniel 6:21-27) Nanso, ɛnyɛ Mediani Dario na ɔbɔfo no sɔre gyinae sɛ ne boafo, na mmom ɔbɔfo no yɔnko a ɔne Mikael—Daniel manfo bapɔmma no. (Fa toto Daniel 10:12-14 ho.) Onyankopɔn bɔfo de mmoa yi mae bere a Mikael ne Medo-Persia adaemone bapɔmma no dii asi no.\n4, 5. Henanom ne Persia ahene baanan a wɔhyɛɛ wɔn ho nkɔm no?\n4 Onyankopɔn bɔfo no toaa so sɛ: “Hwɛ, ahene baasa bɛda so asɔre wɔ Persia, na nea ɔto so anan no benya ahonyade kɛse asen wɔn nyinaa, na sɛ onya n’ahonyade no mu ahoɔden a, ɔbɛhwanyan aman nyinaa ahyɛ Hela ahemman.” (Daniel 11:2) Na henanom ne Persia ahene yi?\n5 Ahene baasa a wodi kan no ne Kores Ɔkɛseɛ no, Cambyses II, ne Dario I. Esiane sɛ Bardiya (anaasɛ ebia ɔdaadaafo bi a wɔfrɛ no Gaumata) dii hene asram ason pɛ nti, nkɔmhyɛ no anka ne bere tiaa mu ahenni no ho asɛm. Wɔ 490 A.Y.B. mu no, ɔhene a ɔto so abiɛsa a ɔne Dario I bɔɔ mmɔden sɛ ɔbɛko afa Hela ne mprenu so. Nanso, Persiafo dii nkogu wɔ Marathon na woguan kɔɔ Asia Kumaa. Ɛwom sɛ Dario tɔɔ ne bo ase siesiee ne ho sɛ ɔbɛsan akotu Hela so sa de, nanso wantumi anyɛ saa ansa na ɔrewu wɔ mfe anan akyi. Ne ba Xerxes I a odii n’ade, a ɔne ɔhene “a ɔto so anan” no na na ɛsɛ sɛ ɔne wɔn kɔko. Ɔne Ɔhene Ahasweros a ɔwaree Ester no.—Ester 1:1; 2:15-17.\n6, 7. (a) Ɔkwan bɛn so na ɔhene a ɔto so anan no ‘hwanyan aman nyinaa hyɛɛ Hela ahemman’? (b) Dɛn na efii tu a Xerxes tuu Hela so sa no mu bae?\n6 Nokwarem no, Xerxes I ‘hwanyan biribiara hyɛɛ Hela ahemman,’ kyerɛ sɛ, Hela amansin a ɛde wɔn ho no. The Medes and Persians—Conquerors and Diplomats nhoma no ka sɛ: “Esiane sɛ abirɛmpɔn anuonyampɛfo hyɛɛ Xerxes nkuran nti, ɔfaa asase ne po so kɔtow hyɛɛ wɔn so.” Helani abakɔsɛm kyerɛwfo Herodotus a ɔtraa ase wɔ afeha a ɛto so anum A.Y.B. mu no kyerɛw sɛ “na ɔsatu biara nkyɛn eyi.” Ne kyerɛwtohɔ no ka sɛ na po so asraafo no “dodow nyinaa yɛ 517,610. Asraafo a na wɔnam fam no yɛ 1,700,000; wɔn a wɔtete apɔnkɔ so yɛ 80,000; na ɛsɛ sɛ wɔde Arabfo a wɔtete afurum so ne Libiafo a wɔde nteaseɛnam ko a misusuw sɛ wɔbɛyɛ 20,000 ka ho. Enti sɛ yɛka asase ne po so asraafo dodow no bom a, wɔn nyinaa yɛ 2,317,610.”\n7 Esiane sɛ na Xerxes I pɛ sɛ odi nkonim koraa nti, ɔde n’asraafo dɔm kɛse no kɔtow hyɛɛ Hela so wɔ 480 A.Y.B. mu. Bere a Helafo no de anifere twentwɛn wɔn nan ase wɔ Thermopylae no, Persiafo no sɛee Atene pasaa. Nanso, wodii nkogu kɛse wɔ Salamis. Helafo no san dii wɔn so nkonim wɔ Plataea, wɔ 479 A.Y.B. mu. Ahene baason a wɔbɛtraa Persia Ahemman no ahengua so wɔ Xerxes akyi wɔ mfe 143 a edi hɔ no mu no biara ankɔtow anhyɛ Hela so. Nanso, afei ɔhene dɔmmarima bi sɔree wɔ Hela.\nWƆKYEKYƐ AHENNI KƐSE BI MU ANAN\n8. “Ɔhene dɔmmarima” bɛn na ɔsɔre gyinae, na ɔkwan bɛn so na ‘ɔde tumi kɛse dii hene’?\n8 Ɔbɔfo no kae sɛ: “Ɔhene dɔmmarima bi bɛsɔre, na ɔde tumi kɛse bedi hene, na ɔbɛyɛ nea ɔpɛ.” (Daniel 11:3) Alexander a na wadi mfe aduonu no ‘sɔree’ sɛ Makedonia hene wɔ 336 A.Y.B. mu. Ɔbɛyɛɛ “ɔhene dɔmmarima”—Alexander Ɔkɛseɛ. Esiane sɛ ne papa Philip II nhyehyɛe bi kanyan no nti, ɔko faa Persia amansin a ɛwɔ Mediterranea Supɔw so no. Bere a otwaa nsubɔnten Eufrate ne Tigris no, n’asraafo 47,000 no bɔɔ Dario III asraafo 250,000 no hwetee wɔ Gaugamela. Enti, Dario guanee na wokum no ma Persia ahene abusua no baa awiei. Afei Hela bɛyɛɛ wiase tumi, na Alexander ‘de tumi kɛse dii hene na ɔyɛɛ nea ɔpɛ.’\n9, 10. Ɔkwan bɛn so na nkɔmhyɛ a ɛne sɛ wɔremfa Alexander ahenni no mma n’asefo no baam?\n9 Nanso na ɔhene a Alexander bedi wɔ wiase no so no renkyɛ, efisɛ Onyankopɔn bɔfo no ka kaa ho sɛ: “Na ogyina a, n’ahenni bɛbɔ, na wɔakyɛ mu akɔ ɔsoro mframa anan no mu, nanso wɔremfa mma n’asefo, na ɛrenyɛ sɛ ne tumi a ɔde dii hene no; na wobetutu n’ahenni no de ama afoforo, na ɛnyɛ eyinom.” (Daniel 11:4) Alexander anni mfe 33 anwie na ɔyare bi kum no mpofirim wɔ Babilon wɔ 323 A.Y.B. mu.\n10 Wamfa Alexander ahemman kɛse no amma “n’asefo.” Ne nua Philip III Arrhidaeus anni hene mfe ason na Alexander maame Olympias ma wokum no wɔ 317 A.Y.B. mu. Alexander ba Alexander IV dii hene kosii 311 A.Y.B. na ne papa asahene no mu biako, Cassander, kum no. Alexander aguaman ba Heracles pɛe sɛ odi hene wɔ ne papa din mu nanso wokum no wɔ 309 A.Y.B. mu. Enti Alexander asefo sae, ‘ne tumi’ fii n’abusua mu.\n11. Ɔkwan bɛn so na ‘wɔkyɛɛ’ Alexander ahenni ‘mu kɔɔ ɔsoro mframa anan no mu’?\n11 Alexander wu akyi no, ‘wɔkyekyɛɛ n’ahenni mu kɔɔ mframa anan no mu.’ N’asahene pii twaa wɔn ho koe bere a wɔfom nsase no. Ɔsahene Antigonus I a ɔwɔ aniwa biako no bɔɔ mmɔden sɛ ɔbɛfa Alexander ahemman no nyinaa adi so. Nanso wokum no wɔ ɔko mu wɔ Ipsus wɔ Frigia. Ebeduu afe 301 A.Y.B. no, na Alexander asahene no mu baanan redi asase kɛse a wɔn sahene panyin no ko fae no so. Cassander dii Makedonia ne Hela so. Lysimachus ko faa Asia Kumaa ne Thrace. Seleucus I Nicator faa Mesopotamia ne Siria. Na Ptolemy Lagus dii Misraim ne Palestina so. Sɛnea nkɔmhyɛsɛm no kae no, wɔkyekyɛɛ Alexander ahemman kɛse no mu yɛɛ no Hela ahemman anan.\nAHENE BAANU A WƆN ANI NHYIA SƆRE\n12, 13. (a) Ɛyɛɛ dɛn na Hela ahenni anan no so tew bɛyɛɛ abien? (b) Ahene abusua bɛn na Seleucus hyehyɛe wɔ Siria?\n12 Cassander wui bere a obedii tumi no akyi mfe kakraa bi, na Lysimachus faa Hela Ahemman no fã a ɛwɔ Europa no dii so wɔ 285 A.Y.B. mu. Wɔ 281 A.Y.B. mu no, Seleucus I Nicator kum Lysimachus wɔ ɔko mu, na ɛmaa Seleucus nyaa Asia nsase dodow no ara dii so. Antigonus II Gonatas, Alexander asahene no mu biako banana bɛtraa Makedonia ahengua no so wɔ 276 A.Y.B. mu. Bere bi akyi no, Makedonia de ne ho kɔtoo Roma so na ɛbɛyɛɛ ɔmansin a na ɛhyɛ Roma ase wɔ 146 A.Y.B. mu.\n13 Afei Hela ahemman anan no mu abien pɛ na ɛkɔɔ so nyaa din—na Seleucus I Nicator di biako so na Ptolemy Lagus di nea ɛka ho no so. Seleucus na ɔhyehyɛɛ Siria Seleucus ahene abusua no. Nkurow a ɔkyekyee no bi ne Antiokia—Siria ahenkurow foforo—ne hyɛn gyinabea Seleukia. Akyiri yi Paulo kyerɛkyerɛe wɔ Antiokia, faako a wodii kan frɛɛ Yesu akyidifo sɛ Kristofo no. (Asomafo no Nnwuma 11:25, 26; 13:1-4) Wokum Seleucus wɔ 281 A.Y.B. mu, nanso n’ahene abusua no dii tumi kosii 64 A.Y.B. bere a Romafo Sahene Gnaeus Pompey de Siria hyɛɛ Romafo ase sɛ ne mansin.\n14. Bere bɛn na wɔhyehyɛɛ Ptolemy ahene abusua no wɔ Misraim?\n14 Hela ahemman anan no mu nea ɛkyɛ sen biara ne Ptolemy Lagus anaasɛ Ptolemy I a ɔfaa abodin ɔhene wɔ 305 A.Y.B. mu de no. Ptolemy ahene abusua a ɔhyehyɛe no dii tumi wɔ Misraim kosii sɛ Roma ko fae wɔ 30 A.Y.B. mu.\n15. Ahene baanu a wɔyɛ den bɛn na wofii Hela ahemman anan no mu bae, na apereperedi bɛn na wofii ase?\n15 Enti, ahene baanu a wɔyɛ den fii Hela ahemman anan no mu bae—Seleucus I Nicator dii Siria so na Ptolemy I dii Misraim so. Ahene baanu yi na wofii apereperedi a Daniel ti 11 (NW) ka sɛ ɛbɛkɔ so bere tenten wɔ “atifi fam hene” ne “anafo fam hene” no ntam ase. Yehowa bɔfo no ammɔ ahene no din, efisɛ nnipa ko a ahene baanu yi yɛ ne ɔman a wofi mu no bɛsakra wɔ mfehaha pii mu. Ɔbɔfo no kaa sodifo no ne nsɛm a ebesisi a ɛfa ntawntawdi no ho nkutoo ho asɛm na wanka ho nsɛm a enhia no.\nNTAWNTAWDI NO FI ASE\n16. (a) Na henanom na ahene baanu no wɔ wɔn atifi fam ne wɔn anafo fam? (b) Ahene bɛn na wodii kan bɛyɛɛ “atifi fam hene” ne “anafo fam hene”?\n16 Tie! Bere a Yehowa bɔfo reka saa akodi a ɛyɛ nwonwa yi ho asɛm no, ɔka sɛ: “Na anafo fam hene no bɛyɛ den, ne [Alexander] mmapɔmma mu biako mpo; na ɔno [atifi fam hene] bedi no so na ɔde tumi kɛse a ɛsen ne tumi bedi hene.” (Daniel 11:5, NW) Edin “atifi fam hene” ne “anafo fam hene” no kyerɛ ahene a wɔwɔ Daniel nkurɔfo a na wɔanya ahofadi afi Babilon asan kɔ Yuda asase so no atifi ne anafo fam no. Na “anafo fam hene” a odi kan ne Misraim Ptolemy I. Alexander asahene no mu biako a odii Ptolemy I so na “ɔde tumi kɛse” dii hene ne Siria Hene Seleucus I Nicator. Ɔno na odii tumi sɛ “atifi fam hene.”\n17. Bere a atifi fam hene ne anafo fam hene no fii ase koe no, na hena na odi Yuda asase so tumi?\n17 Bere a akodi no fii ase no, na anafo fam hene no na odi Yuda asase so tumi. Efi bɛyɛ 320 A.Y.B. no, Ptolemy I maa Yudafo baa Misraim sɛ atubrafo. Yudafo kuw bi dii yiye wɔ Alexandria, faako a Ptolemy I sii nhomakorabea bi a egyee din no. Misrini Ptolemy, anafo fam hene no, ahene abusua no kɔɔ so dii Yudafo a na wɔwɔ Yuda no so kosii 198 A.Y.B. mu.\n18, 19. Bere bi akyi no, ɛyɛɛ dɛn na ahene baanu a wɔn ani nhyia no yɛɛ “nhyehyɛe a ɛfata”?\n18 Ɔbɔfo no hyɛɛ ahene baanu no ho nkɔm sɛ: “Na mfe bi akyi no, wɔbɛfofa wɔn ho nnamfo, na anafo fam hene no babea bɛba atifi fam hene no nkyɛn sɛnea ɛbɛyɛ na wayɛ nhyehyɛe a ɛfata. Nanso ɔbea no renkura ne basa ahoɔden no mu; na ɔbarima no ne ne basa nso rennyina; na wobeyi ɔbea no, ɔno ankasa, ne wɔn a wɔde no bae, ne nea ɔwoo no, ne nea na ɔma ɔyɛ den wɔ saa mmere no mu ama.” (Daniel 11:6, NW) Ɔkwan bɛn so na eyi baa mu?\n19 Nkɔmhyɛ no anka Seleucus I Nicator ba Antiochus I a odii n’ade no ho asɛm efisɛ ɔne anafo fam hene no anko anni nkonim koraa. Mmom no Antiochus II a obedii n’ade no ne Ptolemy II a ɔyɛ Ptolemy I ba no ko kyɛe. Antiochus II bɛyɛɛ atifi fam hene na Ptolemy II bɛyɛɛ anafo fam hene. Na Antiochus II waree Laodice, na wɔwoo ɔbabarima a wɔfrɛɛ no sɛ Seleucus II, na Ptolemy II woo ɔbabea a ɔtoo ne din sɛ Berenice. Wɔ 250 A.Y.B. mu no, ahene baanu yi yɛɛ “nhyehyɛe a ɛfata.” Antiochus II gyaee ne yere Laodice aware na ɔwaree “anafo fam hene no babea” Berenice de tuaa adamfofa yi ho ka. Ɔbabarima a ɔne Berenice woo no no na ɔtraa Siria ahengua so na ɛnyɛ Laodice mma.\n20. (a) Ɔkwan bɛn so na Berenice “basa” annyina? (b) Ɔkwan bɛn so na woyii Berenice, “wɔn a wɔde no bae,” ne “nea na ɔma ɔyɛ den” no mae? (d) Hena na ɔbɛyɛɛ Siria hene bere a Antiochus II hweree “ne basa” anaa tumi no?\n20 Na Berenice “basa” anaa tumi a ɛboa no ne ne papa Ptolemy II. Bere a ne papa wui wɔ 246 A.Y.B. mu no, ɔne ne kunu ‘ankura ne basa ahoɔden no mu.’ Antiochus II gyaee no san kɔwaree Laodice, na ɔkae sɛ wɔn babarima nni n’ade. Sɛnea Laodice yɛɛ nhyehyɛe no, wokum Berenice ne ne babarima no. Ɛda adi sɛ wokunkum asomfo a wɔde Berenice fii Misraim kɔɔ Siria—“wɔn a wɔde no bae”—no nso. Laodice de awuduru kum Antiochus II ma enti “ne basa” anaa ne tumi nso “anyina”. Enti, Berenice papa—“nea ɔwoo no”—ne ne kunu Siriani—nea ɔma ɔyɛɛ ‘den’ bere tiaa bi no—wuwui. Eyi maa Laodice babarima Seleucus II bɛyɛɛ Siria Hene. Dɛn na ɔhene a odi hɔ a ɔbɛtraa Ptolemy ahengua so no bɛyɛ wɔ eyi nyinaa ho?\nƆHENE BI DI NE NUABEA WU HO WERE\n21. (a) Na hena ne Berenice “ntini” mu “bãa bi a ɛfefɛwee” no, na ɔkwan bɛn so na ‘ɔsɔree’? (b) Ɔkwan bɛn so na Ptolemy III ‘hyɛn atifi fam hene no abankɛse mu’ na odii no so?\n21 Ɔbɔfo no kae sɛ: “Na ɔbea no ntini mu bãa bi a ɛfefɛwee bi bɛsɔre asi n’ananmu, na ɔde dɔm bɛba, na wabɛhyɛn [atifi, NW] fam hene no abankɛse mu, na ɔne wɔn adi na wadi wɔn so.” (Daniel 11:7) Na Berenice awofo “bãa bi a ɛfefɛwee” anaa “ntini” yɛ ne nuabarima. Bere a ne papa wui no, ‘ɔsɔre gyinae’ sɛ anafo fam hene, Misrini Farao Ptolemy III. Osiim ntɛm ara sɛ ɔrekokum nea okum ne nuabea no. Bere a ɔkɔtoaa Siria Hene Seleucus II a Laodice ma okum Berenice ne ne babarima no, ɔtow hyɛɛ “atifi fam hene no abankɛse” no so. Ptolemy III ko faa Antiokia fã a na wabɔ ho ban denneennen no na okum Laodice. Bere a ɔfaa atifi fam hene no ahemman mu de n’ani kyerɛɛ apuei fam no, ɔsɛee Babilon na ɔtoaa so kɔɔ India.\n22. Dɛn na Ptolemy III san de kɔɔ Misraim, na dɛn nti na ‘ɔtwee ne ho fii atifi fam hene no ho mfe bi’?\n22 Dɛn na afei esii? Onyankopɔn bɔfo no ka kyerɛ yɛn: “Na ɔbɛfa wɔn anyame nso ne wɔn gu ahoni ne wɔn dwetɛ ne sika nnwinne fɛfɛ nnommum akɔ Misraim; na mfe bi ɔbɛtwe ne ho afi [atifi, NW] fam hene no ho.” (Daniel 11:8) Na Persia Hene Cambyses II adi Misraim so nkonim asoa Misrifo anyame, “wɔn gu ahoni,” kɔ ne man mu wɔ bɛboro mfe 200 a na atwam no mu. Bere a Ptolemy III sɛee Persia kan ahenkurow a ɛne Susan no, ogyee anyame yi fii wɔn nsam na ɔfaa wɔn ‘nnommum’ kɔɔ Misraim. Ɔfaa “dwetɛ ne nnwinne afɛfɛ” pii nso kɔe sɛ ɔko mu asade. Esiane sɛ na ɛsɛ sɛ Ptolemy III san ba ne man mu besiw atuatew bi ano nti, ‘ɔtwee ne ho fii atifi fam hene no ho,’ wanhaw no bio.\nSIRIA HENE NSO TUA NO SO KA\n23. Dɛn nti na atifi fam hene no ‘san kɔɔ n’asase so’ bere a ɔkɔɔ anafo fam hene no ahemman mu akyi no?\n23 Atifi fam hene no yɛɛ n’ade dɛn? Wɔka kyerɛɛ Daniel sɛ: “Na ɔbɛba [anafo, NW] fam hene no ahenni mu de, nanso ɔbɛsan akɔ n’asase so.” (Daniel 11:9) Atifi fam hene—Siria Hene Seleucus II—nso kanyan ne ho. Ɔhyɛn Misraim hene a ɔwɔ anafo fam no “ahenni” anaa ahemman mu nanso odii nkogu. Seleucus II de n’asraafo nkaefo kakraa bi ‘san kɔɔ n’asase so’ koduu Siria ahenkurow Antiokia mu bɛyɛ 242 A.Y.B. mu. Bere a owui no, ne babarima Seleucus III bedii n’ade.\n24. (a) Dɛn na ɛtoo Seleucus III? (b) Ɔkwan bɛn so na Siria hene Antiochus III ‘bae sɛ nsu a eyiri sram so na ɔbɛfaa’ anafo fam hene no ahemman mu?\n24 Nkɔm bɛn na wɔhyɛe wɔ Siria Hene Seleucus II asefo ho? Ɔbɔfo no ka kyerɛɛ Daniel sɛ: “Na ne mma bedi ako, na wɔbɛboa dɔm akɛse asafo yuu ano, na obiako bɛba sɛ nsu a ayiri asram so, na ɔbɛsan adi ako akodu n’abankɛse ho.” (Daniel 11:10) Esiane sɛ wokum Seleucus III nti, wanni hene mfe abiɛsa. Ne nua Antiochus III dii n’ade sɛ Siria hene. Saa Seleucus II ba yi boaboaa dɔm kɛse ano sɛ ɔde kɔtow ahyɛ anafo fam hene a saa bere no na ɔne Ptolemy IV no so. Siria hene foforo a ɔwɔ atifi fam no tumi dii Misraim so nkonim na hyɛn gyinabea Seleukia, Coele-Siria mansin, nkurow Tiro ne Ptolemaïs, ne nkurow a ɛbemmɛn no san bedii ne nsam. Okunkum Ɔhene Ptolemy IV asraafo no pasaa na ɔko faa Yuda nkurow pii. Wɔ 217 A.Y.B. fefɛw bere mu no, Antiochus III fii Ptolemaïs kɔɔ atifi fam, ‘koduu n’abankɛse ho’ wɔ Siria. Nanso na nsakrae bi abɛn.\nTEBEA NO SAKRA\n25. Ɛhe na Ptolemy IV ne Antiochus III hyia koe, na dɛn na wɔde ‘hyɛɛ’ Misraim hene a ɔwɔ anafo no ‘nsa’?\n25 Te sɛ Daniel no, yɛn ho pere yɛn sɛ yɛbɛte nea Yehowa bɔfo bɛka adi hɔ: “Na [anafo, NW] fam hene no ani bɛbere, na obefi aba ne ɔno [atifi, NW] fam hene no abɛko; na ɔde asafo yuu kɛse begyina hɔ, na wɔde asafo yuu no ahyɛ ne nsa.” (Daniel 11:11) Anafo fam hene a ɔne Ptolemy IV no de asraafo 75,000 kɔɔ atifi fam kɔko tiaa ɔtamfo no. Na Siria hene a ɔwɔ atifi fam, Antiochus III, aboaboa “asafo yuu kɛse” a wɔyɛ 68,000 ano sɛ ɔde bɛko atia no. Nanso wɔde “asafo” no ‘hyɛɛ’ anafo fam hene no “nsa” wɔ ɔko a esii wɔ mpoano kurow Raphia a na ɛbɛn Misraim hye so no mu.\n26. (a) “Asafo” bɛn na anafo fam hene no soaa wɔn kɔe wɔ Raphia ko mu, na nsɛm bɛn na ɛwɔ apam a wɔyɛe wɔ hɔ no mu? (b) Ɔkwan bɛn so na Ptolemy IV ‘amfa ne gyinabea a ɛkorɔn no anni dwuma’? (d) Hena na ɔbɛyɛɛ anafo fam hene a odi hɔ?\n26 Nkɔmhyɛ no toa so sɛ: “Na ɔbɛsoa dɔm no akɔ. Na ne koma bɛma ne ho so, na ɔbɛka ɔpedudu agu fam; nanso ɔremfa ne gyinabea a ɛkorɔn no nni dwuma.” (Daniel 11:12, NW) Ptolemy IV a ɔne anafo fam hene no ‘soaa’ Siria asraafo a wɔnam fam 10,000 ne wɔn a wɔtete apɔnkɔ so 300 kɔɔ owu mu, na ɔfaa 4,000 nnommum. Afei ahene no yɛɛ apam a ɛmaa Antiochus III kɔɔ so dii Siria hyɛn gyinabea Seleukia so nanso Foinike ne Coele-Siria fii ne nsa. Nkonimdi yi nti, Misraim hene a ɔwɔ anafo fam no ‘maa ne ho so’ tiaa Yehowa titiriw. Ptolemy IV kɔɔ so dii Yuda so. Nanso, wamfa ‘ne gyinabea a ɛkorɔn’ no antoa nkonim a odii wɔ Siria hene a ɔwɔ atifi fam so no so. Mmom no, Ptolemy IV dii ahohwisɛm na ne babarima Ptolemy V a na wadi mfe anum no bɛyɛɛ anafo fam hene a odi hɔ mfe bi ansa na Antiochus III rewu.\nƆKOFO NO SAN BA\n27. Ɔkwan bɛn so na atifi fam hene no san bae ‘wɔ mmere no awiei’ sɛ obegye nsase afi Misraim?\n27 Esiane Antiochus III mmarimasɛm nyinaa nti, wɔfrɛɛ no Antiochus Ɔkɛseɛ. Ɔbɔfo no kaa ne ho asɛm sɛ: “Na atifi fam hene no bɛsan aba abɛboaboa dɔm a ɛsen kan de no ano; na mmere no awiei, mfe bi akyi no, ɔbɛba, ɔde asraafo dɔm kɛse ne nneɛma pii na ɛbɛyɛ saa.” (Daniel 11:13, NW) Na “mmere” yi yɛ bere a Misrifo no dii Siriafo no so nkonim wɔ Raphia no akyi mfe 16 anaa nea ɛboro saa. Bere a aberantewa Ptolemy V bɛyɛɛ anafo fam hene no, Antiochus III de “dɔm a ɛsen kan de no” kɔe sɛ ɔrekogye ne nsase a Misraim hene a ɔwɔ anafo fam gye fii ne nsam no. Enti, ɔne Philip V, Makedonia Hene kɔyɛɛ biako.\n28. Ɔhaw ahorow bɛn na anafo fam hene aberantewa no hyiae?\n28 Na anafo fam hene no hyia ɔhaw ahorow nso wɔ n’ahemman mu. Ɔbɔfo no kae sɛ: “Na mmere no mu no, nnipa pii bɛsɔre atia [anafo, NW] fam hene no.” (Daniel 11:14a) Ɛbaa saa sɛ nnipa pii ‘sɔre tiaa anafo fam hene no.’ Wɔ Antiochus III ne n’adamfo Makedoniani no asraafo dɔm a na anafo fam hene aberantewa no reko atia wɔn akyi no, na ohyia ɔhaw ahorow wɔ ne kurom wɔ Misraim. Esiane sɛ ne hwɛfo Agathocles a odii hene wɔ ne din mu no yɛɛ ahantan wɔ Misrifo no so nti, nnipa pii tew atua. Ɔbɔfo no ka kaa ho sɛ: “Na wo man mu adwowtwafo mma no bɛma wɔn ho so sɛ wɔrebɔ mmɔden ama anisoadehu bi aba mu; na wɔbɛhwehwe ase.” (Daniel 11:14b, NW) Daniel manfo mu binom mpo bɛyɛɛ “adwowtwafo mma,” anaa ɔman anidanfo. Nanso “anisoadehu” biara a saa Yudafo mmarima no nyae sɛ wɔbɛma Amanaman mufo agyae wɔn so di no amma mu, na wobedi nkogu anaa “wɔbɛhwehwe ase.”\n29, 30. (a) Ɔkwan bɛn so na “anafo fam dɔm” dii nkogu wɔ ntua a efi atifi fam no mu? (b) Ɛyɛɛ dɛn na atifi fam hene no ‘begyinaa asase fɛfɛ no so’?\n29 Yehowa bɔfo no san hyɛɛ nkɔm sɛ: “Na [atifi, NW] fam hene no bɛba, na wabɛhɔre pempe, na wafa kurow bi a ɛyɛ den: na [anafo, NW] fam dɔm no rentumi nnyina, na ne nsraafo a wɔapaw wɔn mpo rennya ahoɔden nnyina. Na nea ɔba no so no bɛyɛ sɛnea ɔpɛ, na obi nni hɔ a obegyina n’anim; na obegyina asase fɛfɛ no so, na ɔde ne nsa asɛe no.”—Daniel 11:15, 16.\n30 Asraafo dɔm a wɔhyɛ Ptolemy V ase, anaasɛ “anafo fam dɔm” no bedi nkogu bere a atifi famfo tow hyɛ wɔn so no. Wɔ Paneas (Kaesarea Filipi) no, Antiochus III maa Misrifo Sahene Scopas ne n’asraafo 10,000, anaa “nsraafo a wɔapaw wɔn” guan kɔ Sidon, “kurow bi a ɛyɛ den” no mu. Ɛhɔ na Antiochus III ‘hɔree pempe’ ko faa saa Foinike hyɛn gyinabea no wɔ 198 A.Y.B. mu. Ɔyɛɛ “sɛnea ɔpɛ,” efisɛ Misraim hene a ɔwɔ anafo fam dɔm no antumi annyina n’anim. Afei Antiochus III kɔtow hyɛɛ Yerusalem, “asase fɛfɛ” no ahenkorow a ɛne Yuda so. Wɔ 198 A.Y.B. mu no, Siria hene a ɔwɔ atifi fam no gyee Yerusalem ne Yuda fii Misraim hene a ɔwɔ anafo no nsam dii so. Na Antiochus III no, atifi fam hene no fii ase ‘begyinaa asase fɛfɛ no so.’ Na ‘ɔsɛe wɔ ne nsam’ ma Yudafo ne Misrifo a na wɔsɔre tia no no. Ɛnde atifi fam hene yi betumi ayɛ nea ɔpɛ akodu bere bɛn?\nROMA SIW ƆKOFO NO KWAN\n31, 32. Dɛn nti na atifi fam hene no ne anafo fam hene no yɛɛ asomdwoe “apam”?\n31 Yehowa bɔfo de mmuae yi ma yɛn: “Na ɔno [atifi fam hene no] de besi n’anim sɛ ɔde n’ahemman nyinaa mu ahoɔden bɛba, na ɔne no abɛyɛ apam a ɛfata; na ɔbɛyɛ ade wɔ ɔkwan a etu mpɔn so. Na wɔbɛma no kwan ma wasɛe mmea mu ɔbabea. Na ɔrennyina, na ɔrenkɔ so nyɛ ne de.”—Daniel 11:17, NW.\n32 Antiochus III, atifi fam hene no ‘de sii n’anim’ sɛ “ɔde n’ahemman nyinaa mu ahoɔden” bedi Misraim so. Nanso ɔne Ptolemy V, anafo fam hene, no kɔyɛɛ asomdwoe “apam.” Na nneɛma a Roma gye fii Antiochus III hɔ no ama wasakra ne nhyehyɛe. Bere a Ptolemy V ne Makedonia hene Philip V yɛɛ biako sɛ wɔbɛko atia Misraim hene aberantewa no agye ne nsase afi ne nsam no, n’ahwɛfo kɔhwehwɛɛ ahobammɔ fii Roma. Roma huu hokwan a ɛde bɛtrɛw ne nkɛntɛnso mu nti, ɛdaa ne tumi adi.\n33. (a) Nhyehyɛe bɛn na na ɛwɔ asomdwoe apam a Antiochus III ne Ptolemy V yɛe no mu? (b) Atirimpɔw bɛn nti na wɔmaa Cleopatra I ne Ptolemy V waree, na dɛn nti na nhyehyɛe no anyɛ yiye?\n33 Esiane sɛ Roma hyɛɛ Antiochus III nti, ɔne anafo fam hene no yɛɛ asomdwoe ho nhyehyɛe. Sɛ anka Antiochus III de nsase a wako afa bɛsan ama ne wuranom sɛnea Roma hyɛe no, nhyehyɛe kɛkɛ na ɔyɛe sɛ ɔde bɛma denam ne babea Cleopatra I—“mmea mu ɔbabea”—a ɔbɛma waware Ptolemy V no so. Na ɔde amansin a Yuda, “asase fɛfɛ” no, ka ho bɛma sɛ ne babea no tiade. Nanso, bere a wɔwaree wɔ 193 A.Y.B. mu no, Siria hene amfa amansin yi amma Ptolemy V. Na eyi yɛ amammui kwan so aware a wɔhyehyɛe na ama Siria adi Misraim so. Nanso, nhyehyɛe no anyɛ yiye efisɛ Cleopatra I ‘ankɔ so anyɛ ne de,’ efisɛ akyiri yi okogyinaa ne kunu akyi. Bere a ɔko sii Antiochus III ne Romafo no ntam no, Misraim kɔɔ Roma afã.\n34, 35. (a) Aman bɛn “nsuano” na atifi fam hene no de n’ani kyerɛe? (b) Ɔkwan bɛn so na Roma maa “ahohora” a efi atifi fam hene no hɔ baa awiei? (d) Ɔkwan bɛn so na Antiochus III wui, na hena na ɔbɛyɛɛ atifi fam hene a odi hɔ?\n34 Bere a na ɔbɔfo no reka atifi fam hene no nkogudi ahorow yi ho asɛm no, ɔde kaa ho sɛ: “Na [Antiochus III] bɛdan n’ani akyerɛ nsuano aman, na ɔbɛfa bebree; na ɔsafohene bi [Roma] bɛma wagyae [Roma] ahohora no bɔ, na mpo wadan ahohora [a Antiochus III bɔ no] no agu ɔno ankasa so. Na [Antiochus III bɛdan] n’ani akyerɛ n’ankasa asase so abankɛse, nanso obehintiw ahwe ase, na wɔrenhu no.”—Daniel 11:18, 19.\n35 Na “nsuano” no yɛ Makedonia, Hela, ne Asia Kumaa de. Ɔko baa Hela wɔ 192 A.Y.B. mu, na ɛmaa Antiochus III kɔɔ Hela. Esiane sɛ Roma ani annye mmɔden a Siria hene bɔe sɛ ɔbɛko afa nsase afoforo no ho nti, otuu no so sa. Romafo dii no so wɔ Thermopylae. Bɛyɛ afe wɔ bere a Siria dii nkogu wɔ Magnesia ko no mu wɔ 190 A.Y.B. akyi no, ɛde biribiara a na ɛwɔ wɔ Hela, Asia Kumaa, ne Taurus Mmepɔw atɔe fam nsase no mae. Roma maa Siria hene a ɔwɔ atifi fam no tuaa tow kɛse, na odii no so. Esiane sɛ wɔpam Antiochus III fii Hela ne Asia Kumaa na wɔsɛee ne po so akohyɛn dodow no ara nti, ‘ɔdan n’ani kyerɛɛ abankɛse a ɛwɔ n’ankasa asase’ a ɛne Siria so no. Na Romafo no ‘adan ahohora a na ɔbɔ wɔn no agu n’ankasa so.’ Antiochus III wui bere a na ɔrebɔ mmɔden sɛ obewia asɔredan bi mu nneɛma wɔ Elymaïs, Persia, wɔ 187 A.Y.B. mu. Enti, ‘ɔhwee ase’ wɔ owu mu na ne ba Seleucus IV bedii n’ade sɛ atifi fam hene a odi hɔ.\nNTAWNTAWDI NO KƆ SO\n36. (a) Ɔkwan bɛn so na anafo fam hene no bɔɔ mmɔden sɛ ɔbɛtoa apereperedi no so, na dɛn na ɛtoo no? (b) Ɔkwan bɛn so na Seleucus IV wui, na hena na odii n’ade?\n36 Sɛ anafo fam hene no, Ptolemy V bɔɔ mmɔden sɛ ne nsa bɛka amansin a ɛsɛ sɛ anka wɔde ma no sɛ Cleopatra tiade no, nanso wɔde awuduru kum no. Ptolemy VI bedii n’ade. Na Seleucus IV nso ɛ? Esiane sɛ na ohia sika de atua ɛka kɛse a Roma bɔɔ wɔn no nti, ɔsomaa ne sika sohwɛfo Heliodorus sɛ onkogye ahode a wose wɔde asie Yerusalem asɔrefie hɔ mmra. Esiane sɛ Heliodorus pɛe sɛ ɔtra ahengua no so nti, okum Seleucus IV. Nanso, Pergamum Hene Eumenes ne ne nua Attalus de ɔhene a wokum no no nua Antiochus IV sii ahengua no so.\n37. (a) Ɔkwan bɛn so na Antiochus IV bɔɔ mmɔden daa ne ho adi sɛ ɔkorɔn sen Yehowa Nyankopɔn? (b) Dɛn na efii Yerusalem asɔrefie no ho fĩ a Antiochus IV gui no mu bae?\n37 Antiochus IV, atifi fam hene foforo no bɔɔ mmɔden sɛ obegu Yehowa som ho nhyehyɛe na ɔde akyerɛ sɛ ɔkorɔn sen Onyankopɔn. Ohyiraa Yerusalem asɔrefie no so maa Seus anaa Jupiter, de buu Yehowa animtiaa. Wɔ December 167 A.Y.B. mu no, ɔde abosonsomfo afɔremuka sii asɔrefie hɔ adiwo hɔ afɔremuka kɛse a wɔbɔ ɔhyew afɔre wɔ so da biara ma Yehowa no so. Dadu akyi no, wɔbɔɔ afɔre maa Seus wɔ abosonsomfo afɔremuka no so. Asɔrefie no ho fĩ a woguu yi maa Makabiifo no dii Yudafo anim tew atua. Antiochus IV ne wɔn koe mfe abiɛsa. Wɔ 164 A.Y.B. mu, bere a wɔrekae asɔrefie no ho fĩ a wogui no, Judas Maccabaeus san hyiraa asɔrefie no so maa Yehowa na wɔde ahosohyira afahyɛ—Hanukkah sii hɔ.—Yohane 10:22.\n38. Ɔkwan bɛn so na Makabiifo ahenni baa awiei?\n38 Ɛbɛyɛ sɛ Makabiifo no ne Roma yɛɛ apam wɔ 161 A.Y.B. mu, na wɔhyehyɛɛ ahemman wɔ 104 A.Y.B. mu. Nanso wɔne Siria hene a na ɔwɔ atifi fam no ntam ntawntawdi no annyae. Awiei koraa no, wɔtoo nsa frɛɛ Roma sɛ ɛmfa ne ho mmegye asɛm no mu. Wɔ asram abiɛsa ntua akyi no, Romafo Sahene Gnaeus Pompey ko faa Yerusalem wɔ 63 A.Y.B. mu. Wɔ 39 A.Y.B. mu no, Roma Mmarahyɛ Bagua no paw Herode—Edomni bi—sɛ ɔnyɛ Yuda hene. Bere a oguu Makabiifo ahenni no, ɔko faa Yerusalem wɔ 37 A.Y.B. mu.\n39. Ɔkwan bɛn so na woanya Daniel 11:1-19 a yɛasusuw ho no so mfaso?\n39 Hwɛ sɛnea ɛyɛ anigye sɛ yebehu sɛ ahene baanu a wɔredi ako no ho nkɔmhyɛ fã a edi kan anya mmamu pɛpɛɛpɛ! Nokwarem no, hwɛ anigye a ɛyɛ sɛ yɛahwehwɛ bere a wɔde nkɔmhyɛsɛm no maa Daniel no akyi mfe bɛyɛ 500 abakɔsɛm mu na yɛahu wɔn a wobegyinaa hɔ sɛ atifi fam hene ne anafo fam hene no! Nanso ahene baanu yi amammui sakra bere a wɔakɔ so ako fi bere a Yesu Kristo wɔ asase so de besi yɛn bere yi so. Sɛ yɛde nsɛm a esisii wɔ abakɔsɛm mu toto anwonwasɛm a ɛda adi wɔ nkɔmhyɛ yi mu ho no a, yebetumi ahu ahene baanu a wɔredi ako yi.\n• Ahene baanu a wɔyɛ den bɛn na wofii Hela ahemman no mu bae, na apereperedi bɛn na ahene no fii ase?\n• Sɛnea wɔka siei wɔ Daniel 11:6 no, ɛyɛɛ dɛn na ahene baanu no yɛɛ “nhyehyɛe a ɛfata”?\n• Ɔkwan bɛn so na akodi no kɔɔ so wɔ\nSeleucus II ne Ptolemy III ntam (Daniel 11:7-9)?\nAntiochus III ne Ptolemy IV ntam (Daniel 11:10-12)?\nAntiochus III ne Ptolemy V ntam (Daniel 11:13-16)?\n• Atirimpɔw bɛn nti na wɔmaa Cleopatra I ne Ptolemy V waree, na dɛn nti na nhyehyɛe no anyɛ yiye (Daniel 11:17-19)?\n• Ɔkwan bɛn so na woanya Daniel 11:1-19 mu nsɛm a woatie no so mfaso?\n[Nsɛm a wɔahyehyɛ/Mfonini wɔ kratafa 228]\nAHENE A WƆN HO ASƐM WƆ DANIEL 11:5-19\n(ne babea Cleopatra I) Nea odii n’ade:\nAdedifo: Ptolemy VI\nSika a Ptolemy II ne ne yere mfonini wɔ so\nPtolemy III ne n’adedifo sii asɔredan yi wɔ Horus wɔ Idfu, Misraim Atifi fam\n[Asase Mfonini/Mfonini ahorow wɔ kratafa 216, 217]\nEdin “[atifi, “NW”] fam hene” ne “[anafo, “NW”] fam hene” no kyerɛ ahene a na wɔwɔ Daniel nkurɔfo asase no atifi fam ne anafo fam\nAntiochus I ɔboda wɔ Commagene, Turkey\nSika a Ptolemy V mfonini wɔ so\nPtolemy III Pon wɔ Karnak, Misraim\n[Mfonini nkutoo na ɛwɔ kratafa 210]\n[Kratafa 215 mfonini]\n[Kratafa 218 mfonini]\nShare Share Ahene Baanu a Wɔredi Ako\ndp ti 13 kr. 210-229


Hiob 29 | Intanɛt So Bible| Wiase Foforɔ Nkyerɛaseɛ\nHiob kaee nna a odii dɛw ansa na n’amanehunu no reba no (1-25)\nNá obiara bu no wɔ kurow pon no ano (7-10)\nNá n’atɛntrenee te sɛ ataade (11-17)\nObiara tiee n’afotu (21-23)\n29 Ɛnna Hiob toaa n’asɛm* no so sɛ: 2 “Minyae a anka abosome a atwam no asan aba,Nna a na Onyankopɔn hwɛ me so no. 3 Saa bere no, ɔmaa ne kanea hyerɛn me ti so,Na mede ne hann nantew sum mu.+ 4 Saa bere no, na migyina me nan so,Na na Onyankopɔn ayɔnkofa wɔ me ntamadan mu.+ 5 Saa bere no, na ade nyinaa so Tumfo no ka me ho,Na na me mma* nyinaa atwa me ho ahyia. 6 Saa bere no, na bɔta abu me so,Na na ngo hwie sɛ asubɔnten fi abotan mu ma me.+ 7 Saa bere no, na mekɔ kurow pon no ano,+Na na metena baguam.+ 8 Saa bere no, mmerante hu me a, na wogyina nkyɛn,*Na nkwakoraa mpo, na wɔsɔre gyina hɔ.+ 9 Abirɛmpɔn gyaee kasa;Wɔde wɔn nsa too wɔn ano. 10 Mmarima atitiriw kaa wɔn ano toom;Wɔn asɛm kaa wɔn anom.* 11 Obiara a ɔtee me ho asɛm no kaa me ho asɛm pa;Na obiara a ohuu me biara dii me ho adanse. 12 Efisɛ na migye ohiani a osu hwehwɛ ɔboafo,+Ne agyanka ne obiara a onni boafo.+ 13 Nea ɔreyɛ awu hyiraa me,+Na memaa okunafo koma dii ahurusi.+ 14 Mifuraa trenee sɛ ntama,Na na m’atɛntrenee te sɛ ataade* ne abotiri. 15 Mebɛyɛɛ ani maa anifuraefo,Na meyɛɛ nan maa apakye. 16 Meyɛɛ ahiafo agya;+Na wɔn a minnim wɔn mpo, mehwehwɛɛ wɔn asɛm mu maa wɔn.+ 17 Mibubuu ɔbɔnefo apantan,+Na migyee mmɔborɔwa fii n’anom.* 18 Ná meka sɛ, ‘Mewu wɔ me ara me fi,*+Na me nna bɛdɔɔso sɛ anwea. 19 Me ntini bɛtrɛtrɛw akɔ nsu mu,Na obosu begu me nkorabata so anadwo mu nyinaa. 20 M’anuonyam yɛ foforo daa,Na agyan a ɛwɔ me nsam no, mɛtow no ntoatoaso.’ 21 Ná nkurɔfo yɛ krado sɛ wobetie me,Na na wɔyɛ komm twɛn sɛ metu wɔn fo.+ 22 Mekasa wie a, ɛno ara ne no; obiara nka hwee bio.M’asɛm wurawuraa wɔn mu.* 23 Ná wɔtwɛn me sɛnea wɔtwɛn sɛ osu bɛtɔ no,Na wobuee wɔn anom sɛnea wɔtwɛn fefɛw bere mu osu* no.+ 24 Sɛ meserew kyerɛ wɔn a, na ɛyɛ wɔn nwonwa;Sɛ metew m’anim ma wɔn a, na wɔn koma tɔ wɔn yam.* 25 Mene ɔpanyin a memaa wɔn akwankyerɛ,Na na mete sɛ ɔhene a n’asraafo ka ne ho.+Meyɛɛ sɛ obi a ɔkyekye wɔn a wodi awerɛhow werɛ.+\n^ Nt., “n’akasabebu.”\n^ Anaa “m’asomfo.”\n^ Nt., “wɔde wɔn ho sie.”\n^ Anaa “Wɔn tɛkrɛma taree wɔn anom.”\n^ Anaa “ataade nsasin.”\n^ Anaa “ne se ntam.”\n^ Nt., “wɔ me berebuw mu.”\n^ Nt., “M’asɛm sosɔ guu wɔn asom.”\n^ Ebetumi nso akyerɛ, “Wɔamma m’anim hann anyɛ sum.”


갈라디아서 6 KLB – Galatifo 6 AKCB | Biblica\n갈라디아서 6 KLB – Galatifo 6 AKCB\n1Anuanom, sɛ obi kɔtɔ bɔne mu a, ɛsɛ sɛ mo a moyɛ honhom mufo no fa odwo kwan so teɛ no. Nanso monhwɛ yiye na mo nso wɔansɔ mo anhwɛ. 2Monsoa mo ho mo ho nnesoa. Sɛ moyɛ saa a, na mudi Kristo mmara no so. 3Sɛ obi dwene sɛ ɔyɛ otitiriw nanso ɔnsɛ hwee a, na ɔdaadaa ne ho. 4Yɛ wʼadwuma yiye na woanya biribi agyina so de ahoahoa wo ho. Na mfa wo ho ntoto afoforo ho; 5efisɛ ɛsɛ sɛ obiara soa nʼadesoa. 6Wone nea ɔkyerɛkyerɛ wo Onyankopɔn asɛm no nkyɛ ade pa biara a wowɔ.\n7Monnnaadaa mo ho; obiara rentumi nsi Onyankopɔn atwetwe. Nea onipa dua no, ɛno ara na otwa. 8Sɛ mudi mo akɔnnɔ bɔne akyi a mobɛkɔ ɔsɛe mu, nanso sɛ monantew Honhom mu a, mubenya daa nkwa. 9Ne saa nti, mommma yɛmmmrɛ papayɛ ho, efisɛ bere a ɛsɛ mu no, sɛ yɛampa abaw a yebetwa nnɔbae no. 10Enti mmere dodow a yɛwɔ akwannya no, ɛsɛ sɛ yɛyɛ obiara papa, ne titiriw no, wɔn a yɛne wɔn bɔ gyidifo abusua.\nƐnyɛ Twetiatwa Na Mmom Abɔde Foforo\n11Monhwɛ nkyerɛw akɛse a mede mʼankasa me nsa akyerɛw abrɛ mo.\n12Wɔn a wɔpɛ sɛ wɔhoahoa wɔn ho no ara na wɔpɛ sɛ wɔhyɛ mo ma mutwitwa twetia. Nea enti a wɔyɛ eyi ne sɛ, wɔmpɛ sɛ Kristo asennua no nti wɔtaa wɔn. 13Wɔn a wotwa twetia no mpo nni mmara no so. Pɛ ara na wɔpɛ sɛ wotwa mo twetia sɛnea ɛbɛyɛ a wobetumi de mo ahoahoa wɔn ho sɛ wɔn akyidifo. 14Nanso me de, Awurade Yesu Kristo asennua no nko ara na mede bɛhoahoa me ho; nʼasennua no nti, nea mede hoahoa me ho wɔ wiase no awu, na saa ara na nea wiase de hoahoa ne ho wɔ me mu no nso awu. 15Sɛ obi atwa twetia anaa ontwaa twetia no nka hwee. Nea ɛho hia ne abɔde foforo. 16Onyankopɔn adɔe ne nʼasomdwoe nka wɔn a wodi saa nkyerɛkyerɛ yi so nyinaa; wɔne Onyankopɔn mu nnipa foforo.\n17Efi saa bere yi rekɔ, obiara nhaw mʼadwene bio, efisɛ mewɔ ɔhonam ani twã a ɛkyerɛ sɛ meyɛ Yesu de.\nAKCB : Galatifo 6


Nasirifo bɔhyɛ (1-21)\nSɛnea asɔfo hyira ɔman no (22-27)\n6 Yehowa toaa so ne Mose kasae, na ɔka kyerɛɛ no sɛ: 2 “Wo ne Israelfo no nkasa, na ka kyerɛ wɔn sɛ, ‘Sɛ ɔbarima anaa ɔbea biara hyɛ bɔ titiriw bi sɛ ɔbɛyɛ Nasirini*+ ama Yehowa a, 3 ɔntwe ne ho mfi bobesa ne nsã a ɛbow biara ho. Ɛnsɛ sɛ ɔnom bobesa a emu kaw anaa nsã a ɛbow a emu kaw biara.+ Ɛnsɛ sɛ ɔnom bobe mu nsu biara anaa odi bobe; nea ɛyɛ mono oo, nea awo oo, ɛnsɛ sɛ odi. 4 Nna a ɔde bɛtena ase sɛ Nasirini nyinaa, ɛnsɛ sɛ odi biribiara a efi bobe mu; bobebun oo, ne hono oo, ɛnsɛ sɛ odi. 5 “‘Nna a wahyɛ bɔ sɛ ɔbɛyɛ Nasirini no nyinaa, ɛnsɛ sɛ oyi ne ti nwi.*+ Ɛsɛ sɛ ogyaw ne ti nwi ma efuw de kyerɛ sɛ ɔyɛ kronkron, kosi sɛ nna a watu ne ho asi hɔ ama Yehowa no bɛba awiei. 6 Na nna a watu ne ho asi hɔ ama Yehowa no nyinaa, ɛnsɛ sɛ ɔkɔ* onipa* a wawu ho. 7 Sɛ ne papa anaa ne maame anaa ne nuabarima anaa ne nuabea mpo wu a, onngu ne ho fĩ,+ efisɛ sɛnkyerɛnne a ɛkyerɛ sɛ ɔyɛ Nasirini ma Onyankopɔn no wɔ ne ti so. 8 “‘Nna a ɔde bɛtena ase sɛ Nasirini nyinaa, ɔyɛ kronkron ma Yehowa. 9 Nanso sɛ obi wu tɔ ne nkyɛn prɛko pɛ+ na sɛ ne ti nwi a ɛkyerɛ sɛ wɔayi no asi hɔ ama Onyankopɔn no ho gu fĩ* a, ɛnde ɛda a obedwira ne ho no, ɛsɛ sɛ oyi ne ti nwi.+ Onyi ne ti nwi no ɛda a ɛto so ason no. 10 Na da a ɛto so awotwe no, ɔmfa mmuruburuw abien anaa mmorɔnoma mma abien mmrɛ ɔsɔfo no wɔ ahyiae ntamadan no kwan ano. 11 Ɔsɔfo no de baako bɛbɔ bɔne ho afɔre na ɔde baako nso abɔ ɔhyew afɔre de apata ama no+ wɔ onipa* a wawu a ama wayɛ bɔne no ho. Owie a, ɔntew ne ti no ho saa da no. 12 Na ɔnsan nhyira ne ho so bio mma Yehowa, nna a ɔde bɛtena ase sɛ Nasirini no. Ɔmfa odwennini kumaa a wadi bɛyɛ afe mmɛbɔ afodi afɔre. Nanso, nna a kan no ɔde tenaa ase sɛ Nasirini no de, ne nyinaa bɛhyew agu, efisɛ wagu ne ho fĩ. 13 “‘Mmara a ɛwɔ hɔ ma Nasirini ni: Sɛ nna a ɔbɛtena ase sɛ Nasirini no+ ba awiei a, wɔmfa no mmra ahyiae ntamadan no ano. 14 Ɛhɔ na ɔmfa nneɛma yi mmɛbɔ afɔre mma Yehowa: odwennini kumaa baako a ɔte apɔw a wadi bɛyɛ afe a wɔde bɛbɔ ɔhyew afɔre,+ oguammere kumaa baako a ɔte apɔw a wadi bɛyɛ afe a wɔde bɛbɔ bɔne ho afɔre,+ ne odwennini baako a ɔte apɔw a wɔde bɛbɔ asomdwoe afɔre.+ 15 Afei ɔmfa ngo mfra esiam muhumuhu nyɛ paanoo a mmɔkaw* nnim a ɛte sɛ kawa ngu kɛntɛn mu, na ɔmfa paanoo ntraantraa a mmɔkaw nnim a wɔde ngo asra ho, ne ɛho aduan afɔre+ ne ɛho nsã a wɔde bɛbɔ afɔre+ no mmra. 16 Ɔsɔfo no mfa mmra Yehowa anim, na ɔmfa mmɛbɔ bɔne ho afɔre ne ɔhyew afɔre mma no. 17 Afei ɔmfa odwennini no ne paanoo a mmɔkaw nnim a egu kɛntɛn mu no mmɔ asomdwoe afɔre mma Yehowa, na ɔsɔfo no mmɔ ɛho aduan afɔre+ ne ɛho nsã afɔre. 18 “‘Nasirini no nyi ne ti nwi a wagyaw no kusuu* no+ wɔ ahyiae ntamadan no ano. Oyi wie a, ɔmfa nwi a ogyaw no kusuu bere a ɔyɛ Nasirini no ngu ogya a wɔde rebɔ asomdwoe afɔre no mu. 19 Bere a Nasirini no ayi ne ti nwi a ɛyɛ sɛnkyerɛnne a ɛkyerɛ sɛ ɔyɛ Nasirini no awie no, ɔsɔfo no mfa odwennini no basa baako a wɔanoa,+ na onyi paanoo a mmɔkaw nnim a ɛte sɛ kawa a egu kɛntɛn mu no baako, ne paanoo tratraa a mmɔkaw nnim baako, na ɔmfa ngu Nasirini no nsam. 20 Afei ɔsɔfo no nhim nneɛma no sɛ ohim afɔre wɔ Yehowa anim.+ Ɛyɛ ade kronkron ma ɔsɔfo no, ɛno, ne aboa a wɔde bɔɔ ohim afɔre no koko, ne ne nan a ɛyɛ afɔrebɔde no nyinaa.+ Wowie a, nea na ɔyɛ Nasirini no betumi anom nsã.* 21 “‘Mmara a ɛwɔ hɔ ma Nasirini+ a ɔhyɛ bɔ ni: Sɛ ɔhyɛ bɔ, na obetumi abɔ afɔre ama Yehowa aka nea ɛsɛ sɛ Nasirini yɛ ho a, ɛnde ɛsɛ sɛ odi ne bɔhyɛ no so sɛnea mmara a ɛwɔ hɔ ma Nasirini te.’” 22 Afei Yehowa ka kyerɛɛ Mose sɛ: 23 “Ka kyerɛ Aaron ne ne mma sɛ, ‘Sɛɛ na ɛsɛ sɛ muhyira Israelfo.+ Monka nkyerɛ wɔn sɛ: 24 “Yehowa nhyira wo+ na ɔnhwɛ wo so. 25 Yehowa ntew n’anim mma wo*+ na ɔnyɛ wo adom. 26 Yehowa mma n’ani so nhwɛ wo na ɔmma wo asomdwoe.”’+ 27 Na wɔmfa me din nto Israelfo so+ na minhyira wɔn.”+\n^ Hebri, na·zir′. Ɛkyerɛ, “Nea Wɔayi No Asi Hɔ; Nea Wɔahyira No So.”\n^ Anaa “oyiwan ka ne ti.”\n^ Anaa “ɔbɛn.”\n^ Anaa “ɔkra.” Hwɛ Nkyerɛkyerɛmu afã hɔ.\n^ Anaa “ne ti a ɛkyerɛ sɛ ɔyɛ Nasirini no ho gu fĩ.”\n^ Anaa “ne ti a ɛkyerɛ sɛ ɔyɛ Nasirini no.”\n^ Nt., “Yehowa mma n’anim nhyerɛn wɔ wo so.”


Mateo 18 AKCB - Matteus 18 LB\nƆkɛse Koraa Wɔ Ɔsoro Ahenni Mu\n1Saa bere no mu na Yesu asuafo no baa ne nkyɛn bebisaa no se, wɔn mu hena na ɔbɛyɛ kɛse Ɔsoro Ahenni no mu.\n2Yesu frɛɛ abofra ketewa bi de no begyinaa wɔn mfimfini. 3Afei ɔka kyerɛɛ wɔn se, “Merema mo ate ase sɛ, gye sɛ motwe mo ho fi mo bɔne ho, na moyɛ sɛ mmofra nketewa, na mode mo ho ma Onyankopɔn ansa na mubetumi akɔ Ɔsoro Ahenni no mu.” 4Enti, obiara a ɔbɛbrɛ ne ho ase sɛ abofra yi no, ɔno na ɔbɛyɛ ɔkɛse koraa wɔ Ɔsoro Ahenni mu. 5Na mo mu biara a, me nti obegye abofra ketewa biara te sɛ oyi no, wagye me nso aba ne nkyɛn.\n6“Enti sɛ obi to mmofra nketewa a wogye me di yi bi hintidua a, eye ma no sɛ anka wɔde ɔbotan bɛsɛn ne kɔn mu atow no akyene po mu. 7Wiase nnue wɔ ne hintiduato ho! Hintiduato wɔ hɔ de, nanso nea ɛnam ne so bɛba no nnue. 8Enti sɛ wo nsa anaa wo nan to wo hintidua a, twa na tow kyene. Eye ma wo sɛ wode dɛmdi bɛkɔ ɔsoro sen sɛ wɔde wo nipamu bɛto ogyatannaa mu. 9Na sɛ wʼani to wo hintidua a, tu na tow kyene. Eye ma wo sɛ wode ani koro bɛkɔ ɔsoro sen sɛ wowɔ ani abien na wɔde wo bɛto amanehunu gya mu.\n10“Monhwɛ yiye na moammu saa mmofra nketewa yi mu baako koraa animtiaa. Mereka akyerɛ mo se, ɔsoro hɔ no, wɔn abɔfo wɔ mʼagya nkyɛn daa. 11Na me, Agyenkwa no, mebae sɛ merebegye wɔn a wɔayera no nkwa.\n12“Sɛ onipa bi wɔ nguan ɔha, na wɔn mu baako kokyin na ɔyera a, dɛn na ɔbɛyɛ? Ɔrennyaw aduɔkron akron no hɔ nkokyinkyin mmepɔw so ne abon mu nhwehwɛ nea wayera no? 13Na sɛ ɛba sɛ ohu saa oguan no a, nʼani gye ne ho sen aduɔkron akron a wɔwɔ fie no. 14Saa ara nso na mʼagya a ɔwɔ ɔsoro no mpɛ sɛ nketewa yi mu baako bɛyera.\nWʼasɛde Wɔ Onua Fom Ho\n15“Sɛ wo nua fom wo a, kɔ ne nkyɛn na wo ne no baanu no nka nea ɔyɛɛ wo a ɛnyɛ wo dɛ no. Sɛ otie nea woka no, na ɔte ne ho ase a, onua ayɛ onua. 16Na sɛ wantie nso a, san fa onipa baako anaa baanu ka wo ho kɔ ne nkyɛn, na nnipa baanu anaa baasa no adi nea ebesi wɔ hɔ no nyinaa ho adanse. 17Sɛ wantie wo ara a, fa asɛm no kɔma asafo. Na sɛ wudi bem wɔ asafo no anim, na ɔnte ne ho ase ara a, asafo no mpam no mfi wɔn mu.\n18“Mereka akyerɛ mo se, biribiara a mokyekyere wɔ asase so no, wɔakyekyere wɔ ɔsoro, na biribiara a moasan wɔ asase so no, wɔasan wɔ ɔsoro.\n19“Meresan aka akyerɛ mo bio se, sɛ mo mu baanu biara a ɔte asase yi so hwehwɛ biribi na ɔde nokware bisa mʼagya a ɔwɔ ɔsoro no a, ɔbɛyɛ ama no. 20Na nea baanu anaa baasa ahyia wɔ me din mu no, na mewɔ wɔn mfimfini.”\nƆpaani Tirimuɔdenfo No\n21Petro baa Yesu nkyɛn bebisaa no se, “Awurade, mpɛn ahe na sɛ me nua fom me a memfa nkyɛ no? Mpɛn ason ana?”\n22Yesu buaa no se, “Dabi! Mpɛn aduɔson ahorow ason!\n23“Ɔsoro Ahenni no te sɛ ɔhene bi a ɔpɛɛ sɛ ɔne nʼapaafo bu nkontaa. 24Nkontaabu no mu no, wɔde ɔpaani bi a ɔde no ka sika ɔpepem du brɛɛ no. 25Esiane sɛ na onni sika a ɔde betua ka no nti, ɔhene no hyɛɛ sɛ wɔntɔn ɔne ne yere ne ne mma ne biribiara a ɔwɔ, na wɔmfa mmetua ka no.\n26“Ɔpaani yi de nʼanim butuw fam, srɛɛ ne wura yi sɛ, ‘Me wura, hu me mmɔbɔ, na tɔ wo bo ase ma me, na mɛba abetua ka a mede wo no nyinaa.’ 27Ɔpaani yi asɛm a ɔkae no yɛɛ ɔhene no mmɔbɔ, ma ogyaa no de ne ka no nyinaa nso kyɛɛ no.\n28“Saa ɔpaani yi fii hɔ no, okohuu ne yɔnko paani bi a ɔde no ka sika kakraa bi. Otim no amene sɛ ontua no ka a ɔde no no wɔ hɔ ara.\n29“Na ne yɔnko paani no kotow paa no kyɛw sɛ ɔntɔ ne bo ase mma no, na obetua ka no.\n30“Nanso ɔno de, wampene. Ɔma wɔde no kɔtoo afiase se gye sɛ watua no ka a ɔde no no nyinaa ansa na ɔbɛma wɔagyaa no. 31Ɔkafo yi nnamfo kɔkaa asɛm a asi no nyinaa kyerɛɛ ɔhene no.\n32“Ɔhene no tee no, ɔfrɛɛ saa ɔpaani a ɔde ne ho kyɛɛ no no baa nʼanim. Ɔka kyerɛɛ no se, ‘Onipa bɔne ne otirimɔdenfo! Wosrɛɛ me no, mede ka kɛse a wode me no nyinaa kyɛɛ wo; 33ɛnsɛ wo sɛ wo nso wuhu wo yɔnko mmɔbɔ sɛnea mihuu wo mmɔbɔ no ana?’ 34Ɔhene no de abufuw ma wɔde ɔpaani yi kɔtoo afiase kae se, gye sɛ watua ka a ɔde no no nyinaa ansa na ɔbɛma wɔayi no.\n35“Saa ara na sɛ moamfa mo nuanom mfomso ankyɛ wɔn a, me soro Agya nso remfa mo mfomso nkyɛ mo.”\nAKCB : Mateo 18


eBook Archive - Joyce Meyer Ministries - Twi\nKA KYERƐ WƆN SƐ ME DƆ WƆN\nMe gyedi sε deε nnipa hia kyεne biribiara yε Onyankopͻn dͻ a ͻwͻ ma wͻn sε ankoranko no ho adiyie. Saa nteaseε yi yε fapem a yε ne N’ayͻnkofa no gyina soͻ. Ɛno ara nso na εma yεn nkunimdie wͻ kristosom abrabͻ mu. Ɛnyε adwene mu nimdeε a εfa Nyankopͻn dͻ no ho nkoara na εhia, na mmom deε yεhia paa yε Ne dͻ no ho adiyie wͻ yεakoma mu. Honhom Kronkorn nkoara na ͻtumi ma wei, na ͻbεyε saa, berε a yεdwendwene Nyankopͻn dͻ no ho, gye Ne dͻ a εwͻ yεabrabͻ mu no tom, na yεnam Nyankopͻn nsεm a wͻatwerε εne mpaebͻ so hwehwε saa adiyie no.\nWoregye atom sε Onyankopͻn dͻ wiase yi nti na ͻsomaa Yesu sε ͻmmεwu ma obiara bͻne no nnyε den bebree. Na mmom woregye adi sε Onyankopͻn dͻ wo ankasa mmorosoͻ sε, anka wo nkoara ne onipa a wowͻ asase yi so a, anka ͻbεsoma Yesu sε ͻmmεwu mma wo no deε, εtumi yε den paa ma nnipa sε ͻbεgye adie. Mfeε bebree a na meyε kristoni a m’aba mu abu na mennhunu deε meyε akyi no, me nyaa Onyankopͻn dͻ a ͻwͻ ma me no ho yikyerε. Onyankopͻn nam N’adom no ne Honhom Kronkron so daa Ne dͻ a ͻwͻ ma me sε ankoranko no adi kyerεε me. Na saa yikyerε baako yi na asesa m’abrabͻ koraa, na me ne N’ayͻnkofa no nso ayε foforͻ.


Étienne Mourrut in Port-Camargue.\nMayor of Le Grau-du-Roi\n13 March 1983 – 4 April 2014\nGard (2nd district)\n(1939-12-04)4 December 1939\n19 October 2014(2014-10-19) (aged 74)\nÉtienne Mourrut( pronounciation of "Étienne Mourrut" (help·info)) yɛ France amanyɔni a ɔwoo no ( Ɔpɛnimaa bosome no da a ɛtɔ so nan (4), wɔ afe apem ahankron aduasa nkron (1939) mu - na owui wɔ 19 Ahinime bosome no da a ɛtɔ so du-nkron (19) wɔ afe mpem mmienu ne du-nan mu, 2014) .\nNa ɔyɛ RPR ne UMP ɛkuo ba na afei nso, na ɔyɛ 2nd District of the Gard abediakyire wɔ mfie mpem mmienu ne mmienu ɛne afe mpem mmienu ne du-mmienu (2012) ntɛm. Bio, na ɔyɛ Mayor ma Le Grau-du-Roi ɛwɔ afe apem ahankron aduowɔtwe mmiensa mu (1983) ne afe mpem mmienu ne du-nan mu, (2014) ntɛm.\n2 Nkɔdaabrem ne Sukuu\n3 N'adesua ho adwuma\nƐwɔ ne Papa afa no, ɔfiri abusua a yɛfrɛ wɔn Graulen fishermen. Ɔmaame yɛ Italy atukɔtenahɔfoɔ no mu bi asefoɔ. ɔwoo ɔmaame wɔ afe apem ahankron ne nkron (1909) mu na owui wɔ afe mpem mmienu ne num (2005). ɛwɔ ne nuanom nwɔtwe nu mu no, mmienu wui maa France wɔ ntɔkwa kɛseɛ a ɔfrɛ no Great War no.\nna n'awofoɔ yɛ catholicfoɔ mapa.\nna ɔwɔ nuabaa a na yɛfrɛ no Émélie.\nƆwaree Michele ɛberɛ a ɔhyɛɛ n'asraafoɔ adwuma ase wɔ St. Raphael, wɔ afe apem aha-nkron aduosia mmienu (1962) mu no na ɔyɛ agya ma mmɛrima mmienu, Jean-Michel ne Patrice a wɔwoo wɔn afe apem aha-nkron aduosia mmiɛnsa (1963) ne afe apem aha-nkron aduosia nson (1967) nnidisoɔ mu na wɔn nyinaa yɛ adwadifoɔ. Pascale Mourrut yɛ ne yere ba baa, a na ɔyɛ dibeaperefoɔ ma mantam abatoɔ wɔ 2020 mu wɔ Languedoc-Roussillon ne mpɔtam abatoɔ wɔ 2014 Grau-du-Roi ne ne mmarahyɛbadwam boafoɔ kɔsi mfeɛ mpem mmienu ne dummienu (2012) mu. Ɛbɛyɛɛ mmarahyɛbadwam collaborator Vivette Lopez wɔ mfeɛ mpem mmienu ne du nan (2014), mmerɛ kumaa bi ansa ɔrewu.\nƆnyaa nananom nan (4): Amelia, Nicolas, Marie ne Leo-Paul na ɔsan so yɛ Leopold Rosso Maame nua ba.\nƆtenaa Le Grau-du-Roi.\nNkɔdaabrem ne Sukuu[sesa]\nƐwɔ Mourrut nkɔdaabrem no, ɔtoo ne ahotɛ bi din sɛ "bacalao" a ɛkyersɛ "cod" wɔ Spanish kasa mu. Ɛwɔ abrabɔ a ɔbɔɔeɛ nyinaa mu no, na ahotɛ din no da ne so.\nWɔtetee no wɔ " cult of remembrance, ma ɔman no". Ɔnyaa mfeɛ dunan (14) no, asɛm a ɛfa Diên Biên Phu ako ho, a wɔkenkan wɔ Midi Libre, a ɛyɛ brand. Amanyɔfoɔ a na ɛwɔ adehyeman a ɛtɔ so nan mu dwumadie ne wɔn kɛtɛasehyɛ ho nsɛm kaa no. Wei nyinaa, boaeɛ maa no bɛn General de Gaulle nipa su.\nN'adesua ho adwuma[sesa]\nWɔ ne benkum mantam mu no, ɔtaee French Algeria akyi.\nƆnyaa ne asraafoɔ dwumadie wɔ French Navy mu firi 1960 de kɔsi 1962 mu, beaeɛ a wɔfrɛɛ no baa Saint-Raphaël Naval Air Station mu. Ɔdii dwuma wɔ Algeria ako no mu.\nƆbɛyɛɛ adwuma wɔ Salins du Midi, a ɔbenyaa tumi siesie na ɔtee FO Union kuo no.\nƆsane baaeɛ bɛyɛɛ dwadini wɔ 1972 mu a ɛkɔ wiee no tobacco sika ho sɛm ho.\nBerɛ a ɔhunuu sɛ Grau-du-Roi mpuntuo no aka akyi no titire, sɛ ɔde toto Var commons ho a, Étienne Mourrot yɛɛ sɛ ɔbɛba amanyɔsɛm. Ɔnyaa mfeɛ aduonu num (25) wɔ afe apem ahankron ne aduosia num (1965) mu no, ɔbɛyɛɛ alderman maa kuro no a na Jean Bastide a ɔyɛ Socialist kuo hwɛ so; ɛwom sɛ na ɔhyɛ aseɛ deɛ, ɔbɛyɛɛ wɔn a wɔtoo aba maa wɔn no mu nea ɔyɛ pa ara. Ɔsoo daeɛ sɛ ɔbɛba abɛyɛ ɔboafoɔ (assistant).\nBerɛ a ɔne mayor no anyɛ adwene no, odii amanyɔkuo bi anim wɔ 1971, nanso wannya mma dodoɔ maa no dii nkuguo a wantumi antena mansini no akwannwa so. Afie ɔhwɛɛ local paper Lou Fanal so mfeɛ nsia (6years), na na ɔpɛ sɛ ɔko tia mayor no amammuo nti, ɔkɔɔ council nhyiamu nyinaa bi ne nnwuma ntwɛretohɔ. Ɔde ne ho kaa amansan nhyiamu kɛseɛ nka bom ne ho (RPR) wɔ 1975 mu. Ɔsesaa ne dibeapere akansie no wɔ afe 1977 mu na ɔdii nkunim tenaa mansini no council akwannwa so bio.\nƆkɔɔ kuro abatoɔ mu wɔ afe 1979 amanyɔkuo nkyekyɛmu ma Aigues-Mortes, a ɔkɔ hyiaa councillors André Fabre ne Jean Bastide, nanso ɔdii nkuguo.\nWɔ afe 1980, wɔyii no sɛ ɔtwerɛfoɔ (secretary) ma RPR mpɛsoa no: na, ɛbɛyɛɛ dea atrɛ paa wɔ France.\nYɛ yi fii "https://tw.wikipedia.org/w/index.php?title=Étienne_Mourrut&oldid=62675"\nNsesae ba kratafa yi so da 24 Ogyefuo 2022, mmere 21:48.


ዮሐንስ 7 NASV – Yohane 7 ASCB | Biblica\nዮሐንስ 7 NASV – Yohane 7 ASCB\nYesu Ho Akyinnyegyeɛ\n1Yei akyi no, Yesu tenaa Galilea a wampɛ sɛ ɔbɛsane akɔ Yudea, ɛfiri sɛ, na Yudafoɔ no rehwehwɛ no akum no. 2Ɛberɛ a Yudafoɔ Asese Afahyɛ no reyɛ aduru no, 3Yesu nuanom ka kyerɛɛ no sɛ, “Ɛsɛ sɛ wofiri ha sane kɔ Yudea sɛdeɛ ɛbɛyɛ na wʼakyidifoɔ bɛhunu nsɛnkyerɛnneɛ a woyɛeɛ no. 4Sɛ obi pɛ sɛ ɔgye edin a, ɔmmfa ne nneyɛeɛ nsie. Ɛsɛ sɛ ɔma nnipa nyinaa hunu ne nneyɛeɛ.” 5Na ne nuanom mpo nnye no nni.\n6Yesu ka kyerɛɛ wɔn sɛ, “Me berɛ nnuruiɛ; na mo deɛ, ɛberɛ biara yɛ ma mo. 7Mo deɛ nnipa tan mo a ɛnyɛ yie, nanso me deɛ wɔtan me a ɛyɛ yie, ɛfiri sɛ, daa meka bɔne a wɔyɛ no kyerɛ wɔn. 8Mo deɛ, monni ɛkan nkɔ afahyɛ no, na me deɛ, mennya nkɔeɛ, ɛfiri sɛ, me berɛ nnuruiɛ.” 9Ɔkaa saa asɛm yi kyerɛɛ wɔn akyi no, ɔtenaa Galilea.\n10Yesu nuanom, kɔeɛ akyi no, ɔno nso kɔɔ afahyɛ no ase bi a wamma obiara anhunu no. 11Yudafoɔ mpanin no hwehwɛɛ no afahyɛ no ase na wɔanhunu no no, wɔbisabisaa wɔn ho wɔn ho sɛ, “Onipa a yɛrehwehwɛ no no wɔ he?”\n12Nnipa no kaa ne ho nsɛm huhuhuhu ɛfiri sɛ, na wɔsuro Yudafoɔ mpanin no. Ebinom se, “Ɔyɛ onipa pa.”\nNa afoforɔ nso se, “Ɔyɛ ɔdaadaafoɔ.” 13Yudafoɔ mpanin no ho hu enti, obiara antumi annyi nʼanim anka ne ho asɛm wɔ badwa mu.\nYesu Kyerɛ Ne Tumi\n14Afahyɛ no mfimfini no, Yesu kɔɔ asɔredan mu kɔkyerɛkyerɛeɛ. 15Ɛberɛ a Yudafoɔ mpanin no tee Yesu nkyerɛkyerɛ no, ɛyɛɛ wɔn nwanwa na wɔbisaa sɛ, “Onipa yi nsuaa nwoma da, na ɛyɛɛ dɛn na ɔtumi kyerɛkyerɛ sɛɛ yi?”\n16Yesu buaa wɔn sɛ, “Deɛ merekyerɛ no mfiri mʼankasa, na mmom ɛfiri Onyankopɔn a ɔsomaa me no. 17Sɛ obi pɛ sɛ ɔyɛ Onyankopɔn apɛdeɛ a, ɔbɛhunu sɛ me nkyerɛkyerɛ no firi Onyankopɔn nkyɛn anaa ɛfiri mʼankasa. 18Obiara a ɔde nʼadwene kasa no pɛ animuonyam ma ne ho, na obiara a ɔpɛ animuonyam ma deɛ ɔsomaa no no yɛ ɔnokwafoɔ a nnaadaa biara nni ne mu. 19Mose amma mo mmara anaa? Nanso, mo mu biara nni saa mmara no so! Adɛn enti na mopɛ sɛ mokum me?”\n20Nnipa no ka kyerɛɛ no sɛ, “Gyama honhommɔne bi hyɛ wo so? Hwan na ɔrehwehwɛ wo akum wo?”\n21Yesu buaa wɔn sɛ, “Anwanwadeɛ baako pɛ a mayɛ enti na mo ho adwiri mo sɛɛ yi. 22Mose maa mo twetiatwa (mpo ɛnyɛ sɛ Mose na ɔhyɛɛ ho mmara na ɛyɛ mo nananom) nanso, motwa twetia homeda. 23Sɛ motwa twetia homeda na moanto Mose mmara a, adɛn enti na sɛ masa obi yadeɛ homeda a, mo bo fu me? 24Mommmu atɛn kwa. Monhwɛ biribiara a mohunu no yie ansa na moabu ho atɛn.”\nYesu Ne Agyenkwa No Anaa?\n25Nnipa a na wɔwɔ Yerusalem no mu bi bisaa sɛ, “Ɛnyɛ saa onipa yi ne deɛ wɔpɛ sɛ wɔkum no no anaa? 26Ɔno na ɔrekasa badwa mu a obiara nka hwee nkyerɛ no yi! Gyama afei deɛ mpanimfoɔ no agye no ato mu sɛ ɔne Agyenkwa no. 27Yɛnim sɛ Agyenkwa no nya ba a, obiara rentumi nkyerɛ faako a ɔfiri baeɛ, nanso saa onipa yi deɛ, yɛnim faako a ɔfiri.”\n28Yesu gu so rekyerɛkyerɛ wɔ asɔredan mu no, ɔteaa mu kaa sɛ, “Ɛwom sɛ monim me na monim faako nso a mefiri baeɛ, nanso, ɛnyɛ me ara me pɛ na mede baeɛ, na deɛ ɔsomaa me no yɛ ɔnokwafoɔ, nanso monnim no; 29na me deɛ, menim no ɛfiri sɛ, mefiri ne nkyɛn na mebaeɛ na ɔno na ɔsomaa me.”\n30Nʼano siiɛ no, wɔpɛɛ sɛ anka wɔkyere no nanso obiara antumi amfa ne nsa anka no, ɛfiri sɛ, na ne berɛ a ɛsɛ sɛ wɔkyere no no nnuruiɛ. 31Nnipa no mu fa kɛseɛ no ara gyee no dii, na wɔbisaa sɛ, “Sɛ Agyenkwa no ba a, ɔbɛtumi ayɛ anwanwadeɛ bebree sene deɛ ɔbarima yi ayɛ no anaa?”\n32Farisifoɔ no tee huhuhuhu no a nnipa no yɛ faa Yesu ho no, wɔne asɔfoɔ mpanin no somaa asɔrefie awɛmfoɔ bi sɛ wɔnkɔkyere Yesu mmra.\n33Yesu ka kyerɛɛ nnipakuo no sɛ, “Nna kakra bi na aka me a me ne mo bɛtena na masane akɔ deɛ ɔsomaa me no nkyɛn. 34Mobɛhwehwɛ me, nanso morenhunu me, ɛfiri sɛ, faako a merekɔ no morentumi nkɔ hɔ.”\n35Ɛberɛ a Yudafoɔ mpanin no tee asɛm a Yesu kaeɛ no, wɔbisabisaa wɔn ho wɔn ho sɛ, “Ɛhefa na ɔse ɔrebɛkɔ a enti yɛrenhunu no yi? Anaasɛ ɔpɛ sɛ ɔkɔ Helafoɔ nkuro a Yudafoɔ tete mu no mu kɔkyerɛkyerɛ wɔn? 36Sɛ ɔka sɛ, ‘Mobɛhwehwɛ me, nanso morenhunu me, ɛfiri sɛ, faako a merekɔ no morentumi nkɔ hɔ’ a, na ɔkyerɛ sɛn?”\nNsuo A Ɛma Nkwa\n37Afahyɛ no da a ɛdi akyire a ɛyɛ da titire no, Yesu sɔre gyinaa hɔ kasaa denden sɛ, “Obiara a osukɔm de no no mmra me nkyɛn mmɛnom nsuo. 38Na Atwerɛsɛm no ka sɛ, ‘Obiara a ɔgye me di no, nsuo a ɛma nkwa bɛtene afiri ne mu.’ ” 39Yesu kaa saa asɛm yi faa Honhom Kronkron a wɔn a wɔgyee no diiɛ no nsa bɛka no ho. Saa ɛberɛ no, na ɔnnya mfaa Honhom Kronkron no mmaa wɔn, ɛfiri sɛ, na wɔnnya mmaa ne so nkɔɔ ɔsoro, nhyɛɛ no animuonyam.\n40Nnipa no tee asɛm a Yesu kae no, ebinom kaa sɛ, “Ampa ara, onipa yi ne odiyifoɔ no!”\n41Afoforɔ nso kaa sɛ, “Ɔno ne Kristo no!”\nEbinom nso bisaa sɛ, “Ɛbɛyɛ dɛn na Kristo no bɛfiri Galilea? 42Atwerɛsɛm no anka sɛ, saa Kristo no bɛfiri Dawid abusua mu, na wɔbɛwo no wɔ Betlehem kuro a Dawid tenaa mu no mu anaa?” 43Yesu enti, nnipa no mu kyekyɛeɛ. 44Ebinom pɛɛ sɛ wɔkyere no, nanso obiara amfa ne nsa anka no.\nYudafoɔ Mpanin Akyinnyegyeɛ\n45Asomfoɔ no sane kɔeɛ no, asɔfoɔ mpanin ne Farisifoɔ no bisaa wɔn sɛ, “Adɛn enti na moamfa no amma?”\n46Asomfoɔ no buaa sɛ, “Nsɛm a onipa no ka no, ɛyɛ nwanwa na yɛntee bi da.”\n47Farisifoɔ no sane bisaa asomfoɔ no sɛ, “Mo nso wadaadaa mo anaa? 48Moahunu sɛ mpanimfoɔ anaa Farisifoɔ no bi agye no adi anaa? 49Dabi, ɛremma saa, na mmom ɛyɛ wɔn a wɔnnim mmara no na wɔadome wɔn no na wɔbɛgye no adi.”\n50Saa ɛberɛ no, na Nikodemo a ɔyɛ Farisini a da bi ɔwiaa ne ho kɔɔ Yesu nkyɛn anadwo no nso wɔ hɔ bi. 51Ɔno na ɔbisaa sɛ, “Enti yɛn mmara ma ho kwan ma yɛbu obi fɔ wɔ ɛberɛ a yɛntee nʼanom asɛm, nhunuu deɛ wayɛ anaa?”\n52Wɔbuaa no sɛ, “Wo nso wofiri Galilea anaa? Hwehwɛ Atwerɛsɛm no mu yie na wobɛhunu sɛ odiyifoɔ biara rentumi mfiri Galilea da.”\n53Afei, obiara firii hɔ kɔeɛ a wɔantumi ansi gyinaeɛ biara.\nASCB : Yohane 7